text:
Skilmarkingar:
Aðalfundur: Ovasti myndugleikin hjá FSF.
Association Football: Spælið, ið er undir løgræði hjá FIFA og skipað samsvarandi Laws of the Game, t.e. fótbóltsspælið.
CAS (TAS): Court of Arbitration for Sport (Tribunal Arbitral du Sport) í Lausanne (Sveis).
Felag: Limur í einum fótbóltsfelagsskapi (ið sjálvur er limur í FIFA).
Felagsskapur: Ein fótbóltsfelagsskapur viðurkendur av og limur í FIFA.
FIFA: Fédération Internationale de Football Association.
FSF: Fótbóltssamband Føroya.
Gerðarrættur: Privatur dómstólur, ið kemur í staðin fyri ein vanligan dómstól.
IFAB: International Football Association Board.
Konfederatión: Ein bólkur av felagsskapum viðurkendur av FIFA og frá sama heimsparti (ella líknandi landafrøðiligum øki).
League: Ein ,,organisatión” undir einum felagsskapi.
Limur: Persónar, feløg v.m., sum sambært aðalfundarsamtykt hava limaskap í FSF.
Officials: Allir nevndarlimir, venjarar, dómarar og hjálparfólk eins og aðrir persónar við ábyrgd fyri tekniskum, læknaligum og fyrisitingarligum viðurskiftum hjá FIFA, einari konfederatión, einum felagsskapi, league ella felagi.
Spælari: Ein fótbóltsspælari, skrásettur hjá einum felagsskapi.
Starvsnevnd: Nevndin hjá FSF.
UEFA: Union of European Football Associations.Vanligir dómstólar: Almennir dómstólar, ið viðgera almennar og privatar løgfrøðiligar ósemjur.
Økisfelagsskapur: Ein felagsskapur undir einum felagsskapi.
NB: Tá víst verður til natúrligar persónar, verður hugsað um bæði kyn. Tá tosað verður um eintal, verður eisini hugsað um fleirtal og umvent.
Grein 1. Navn, høvuðsskrivstova, løgfrøðilig skipan
1 Navn felagsins er Fótbóltssamband Føroya. Fótbóltssamband Føroya er ein privatur ikki vinnuligur áhugafelagsskapur, sum virkar sambært føroyskari lóggávu, og er skrásettur í Tórshavn. Felagsskapurin er skipaður fyri eitt óavmarkað tíðarskeið.
2 Høvuðssætið er í Tórshavn.
3 Fótbóltssamband Føroya er limur í FIFA, UEFA og ÍSF.
4 Flaggið hjá Fótbóltssambandi Føroya hevur litirnar hvítt, blátt og reytt, við felagsins búmerki.
5 Búmerkið er stytting felagsins FSF við stovningarárstalið og í litum merkisins.
6 Styttingin fyri Fótbóltssamband Føroya er FSF.
7 Búmerki eru skrásett.
Grein 2. Endamál
Endamálini hjá FSF eru:
a) støðugt at menna, stuðla og vekja áhuga fyri fótbóltsspælinum og gera reglur og skipa fyri fótbóltsspælinum í Føroyum, samsvarandi Fair Play og sameina útbúgvingarligu, mentunarligu og menniskjaligu virðini í fótbóltsspælinum, serliga við at fremja ungdóms- og menningarætlanir;
b) at skipa fyri lands- og steypakappingum og øðrum fótbóltstiltøkum í Føroyum;
c) at gera reglur og fyriskipanir og tryggja, at hesar verða hildnar;
d) at verja áhugamál limanna;
e) at virða og forða fyri brotum á viðtøkum, reglugerðum, boðum og avgerðum hjá FIFA, UEFA og FSF eins og “Laws of the Game”, og tryggja, at hesi verða vird av limunum;
f) at forða øllum, ið kann koma dystum ella kappingum í vanda ella vera fótbóltsspælinum til skaða;
g) at góðkenna og hava eftirlit við øllum fótbóltsdystum, sum verða spældir í Føroyum;
h) at skipa fyri øllum altjóða ítróttarligum samstarvi innan fótbólt;
i) at skipa fyri altjóða- og øðrum kappingum.
Grein 3 Óhefta støðan og forboð móti at gera mun og skyldur hjá FSF
1 FSF er politiskt og átrúnaðarliga óheft.
2 Ikki er loyvt persónum innan FSF, feløgum ella limum tess á nakran hátt at gera mun mótvegis einum landi, persóni ella bólki av persónum grundað á upphav, kyn, mál, átrúnað ella av politiskum áðum. Brot á hesa reglu verður revsað við at viðkomandi verður fyribils ella endaliga koyrdur úr FSF.
3 Samsvarandi hesum átekur FSF sær:
a) at halda meginreglurnar um trúfesti, integritet og góðan ítróttaanda í tráð við reglurnar um fair play;
b) at fylgja galdandi reglur um Laws of the Game, sum samtyktar av International Football Association Board (IFAB), og galdandi FIFA reglur um Futsal Laws of the Game;
c) til eina og hvørja tíð at fylgja viðtøkum, reglum og kunngerðum hjá bæði FIFA og UEFA umframt avgerðir tiknar sambært hesum;
d) at viðurkenna dómsvaldið hjá the Court of Arbitration for Sport (CAS) í Lausanne (Sveis) í øllum trætum av altjóða slagi sum viðvíkja viðtøkum ella reglum hjá FIFA og UEFA, sum ásett í viðtøkunum hjá FIFA og UEFA, og at fylgja avgerðum tiknar av CAS (íroknað avgerðir sum eru tiknar við støði í umbønum um fyribils tiltøk);
e) bert at vísa mál í evsta rættarstigi, (t.e. eftir at allar innanhýsis mannagongdir hjá FSF eru troyttar) í øllum innlendis trætum viðvíkjandi viðtøkum ella fyriskipanum hjá FSF, til ein óheftan og uttanveltaðan gerðarrætt, sum tekur endaliga støðu til trætuna uttanum vanligu dómstólarnar, uttan so at hetta ikki er loyvt sambært galdandi lóggávu í Føroyum;
f) at tryggja at møgulig fótbóltsliga undir FSF, feløg, leikarar, starvsfólk, leikara- og dystarumboðsmenn – umvegis teirra viðtøkur, loyvi, skráseting ella í øðrum skrivligum skjali – viðurkenna og góðtaka allar omanfyri nevndu skyldur og játta at verða bundin av og fylgja viðtøkum, reglum og kunngerðum hjá FIFA, UEFA og FSF umframt avgerðir tiknar av hesum.
Grein 4 Um at stuðla vinarligum sambondum
1 FSF skal arbeiða fyri vinarligum sambondum millum limir sínar, feløgini og leikarar, og í samfelagnum annars arbeiða fyri menniskjaligum endamálum.
2 Allir persónar og felagsskapir, sum luttaka í fótbóltsspælinum, hava skyldu at halda lógir og reglugerðir FSF’s og meginreglurnar um fair play, eins og meginreglur um trúfesti, rættvísi og góðan ítróttaranda.
3 FSF skal syrgja fyri at neyðugir stovnar eru til taks at loysa allar innanhýsis ósemjur, ið kunnu koma í millum limir, feløg, nevndarlimir v.m. og leikarar.
Grein 5 Leikarar
1 Viðurskifti hjá leikarum og flytan millum feløg eru undir eftirliti hjá Starvsnevndini samsvarandi galdandi reglugerð hjá FIFA fyri støðu hjá leikarum og flytan millum feløg.
2 Leikarar skulu vera skrásettir samsvarandi reglugerðum hjá FSF.
Grein 6 Laws of the Game
1 FSF og limir FSF’s leika lands- og steypakapping og aðrar kappingar samsvarandi “Laws of the Game”, ið IFAB hevur ásett. Bert IFAB kann áseta og broyta “Laws of the Game”.
2 FSF og limir FSF´s leika Futsal samsvarandi Futsal Laws of the Game hjá FIFA. Bert FIFA kann áseta og broyta Futsal Laws of the Game.
Grein 7 Atburður hjá nevndum og starvsfólkum
Nevndir og starvsfólk hjá FSF skulu í virksemi sínum halda lógir, reglugerðir, boð, avgerðir og Code of Ethics hjá FIFA, UEFA og FSF.
Grein 8 Alment mál
1 Almenna málið hjá FSF er føroyskt. Almenn skjøl og tekstir skulu vera skrivað á føroyskum.
2 Almenna málið á Aðalfundinum er føroyskt.
Grein 9 Um upptøku av limum og um at koyra limir úr fyribils og endaliga
1 Aðalfundurin tekur avgerð um upptøku, um fyribils útihýsan og um at koyra lim úr FSF.
2 Limaskapur kann verða veittur um umsøkjarin lýkur treytirnar hjá FSF.
3 Limaskapurin endar um limur tekur seg úr ella verður koyrdur úr FSF. At limaskapurin verður mistur, sleppur ikki liminum undan fíggjarligu skyldum sínum mótvegis FSF ella øðrum limum í FSF, men hevur við sær, at øll rættindi mótvegis FSF verða mist.
Grein 10 Upptøka
1 Limirnir í FSF eru fótbóltsfeløg. Almenna yvirlitið yvir limafeløgini í FSF verður kunngjørt á heimasíðu FSF´s.
2 Eitthvørt fótbóltsfelag, ið ynskir at gerast limur í FSF, skal senda skrivliga umsókn til skrivstovu FSF’s.
3 Við umsóknini skulu vera í minsta lagi fylgjandi:
a) avrit av løgfrøðiliga galdandi lógum og reglugerðum;
b) ein váttan um, at umsøkjarin altíð vil halda lógir, reglugerðir og avgerðir hjá FSF, FIFA og UEFA, umframt at limir, feløg, starvsfólk og leikarar hjá felagnum vilja virða hesar reglur;
c) ein váttan um, at felagið vil halda galdandi Laws of the Game;
d) ein váttan um, at felagið viðurkennir kæruskipan FSF’s og Court of Arbitration for Sport (CAS) í Lausanne, sum nærri ásett í hesi lóg;
e) ein váttan um, at felagið hevur heimstað í Føroyum;
f) ein váttan um, at felagið vil spæla allar heimadystir sínar í Føroyum.
g) ein váttan um, at umsøkjarin er skipaður á ein slíkan hátt, at umsøkjarin kann taka óheftar avgerðir uttan ávirkan uttanífrá;
h) ein lista yvir starvsfólk við tilvísing til, hvør teknar felagið;
i) ein váttan um, at felagið bert vil skipa fyri og luttaka í fótbóltsdystum, um loyvi framman undan er fingið til vega frá FSF;
j) eitt avrit av fundarfrágreiðing frá seinasta Aðalfundinum ella stovnandi Aðalfundinum;
k) eitt avrit av seinasta roknskapi felagsins ella byrjurnarfíggjarstøðu felagsins
4 Hendan greinin ávirkar ikki støðuna hjá verandi limum.
Grein 11 Umsóknir og mannagongdir fyri umsóknir
1 Mannagongdin fyri upptøku skal vera ásett í serligari reglugerð, sum er góðkend av Starvsnevnd FSF’s.
2 Starvsnevndin skal heita á Aðalfundin um antin at góðtaka ella nokta einum umsøkjara limaskap. Umsøkjarin hevur rætt til mótvegis Aðalfundinum at grundgeva fyri umsókn síni.
3 Nýggi limurin fær rættindi og skyldur sum limur tá hann er upptikin sum limur. Umboð fyri umsøkjaran hava rætt at atkvøða og verða valdir í nevndir beinanvegin.
Grein 12 Rættindi limanna
1 Limirnir í FSF hava fylgjandi rættindi:
a) At taka lut á Aðalfundinum hjá FSF, fáa kunnleika til dagsskránna frammanundan, fáa innkalling til Aðalfundin samsvarandi ásettu freistini og at nýta atkvøðurættindi síni;
b) at seta fram uppskot til dagsskránna fyri Aðalfundin;
c) at seta fram uppskot um valevni til allar nevndir hjá FSF;
d) at fáa upplýsingar um viðurskiftini hjá FSF gjøgnum nevndir v.m. hjá FSF;
e) taka lut í kappingum og/ella øðrum ítróttarvirksemi, fyriskipað av FSF;
f) nýta øll onnur rættindi samsvarandi viðtøkum og reglugerðum hjá FSF.
Grein 13 Skyldur limanna
1 Limirnir í FSF hava fylgjandi skyldur:
a) Til hvørja tíð í fullan mun at halda lógir, reglugerðir, boð og avgerðir hjá FIFA, UEFA og FSF og at tryggja, at hesar reglur eisini verða virdar av limum hansara;
b) at tryggja val til nevndir v.m. hjá limunum, ið taka avgerðir;
c) at taka lut í kappingum og øðrum ítróttarvirksemi, ið FSF skipar fyri;
d) at rinda limagjald;
e) at virða Laws of the Game, sum hesar eru ásettar av IFAB, eins og Futsal Laws of the Game hjá FIFA, og at tryggja, at hesar við eini áseting í viðtøkunum verða virdar av limunum;
f) at samtykkja reglur í viðtøkum sínum, sum áseta, at øll trætumál av altjóða slagi sum viðvíkja viðtøkum ella reglum hjá FIFA og UEFA kunnu bert leggjast fyri CAS, sum ásett í viðtøkunum hjá FIFA og UEFA;
g) at fylgja avgerðirnar hjá ítróttargerðarrættinum CAS (íroknað avgerðir um fyribils tiltøk);
h) at samtykkja reglur í viðtøkum sínum, sum áseta, at øll innlendis trætumál sum viðvíkja viðtøkum ella reglum hjá FSF, bert í evsta rættarstigi (t.e. eftir at allar innanhýsis mannagongdir hjá FSF eru troyttar), kunnu vísast til ein óheftan og uttanveltaðan gerðarrætt, sum tekur endaliga støðu til trætuna uttanum vanligu dómstólarnar, uttan so at hetta ikki er loyvt sambært galdandi lóggávu í Føroyum.
i) at geva FSF boð um allar broytingar í viðtøkum og reglugerðum og yvirlit yvir ábyrgdarpersónar og/ella persónar, ið tekna felagið;
j) ikki at hava ítróttarlig sambond við feløg v.m., sum ikki eru viðurkend, ella við limir, sum eru fyribils ella endaliga koyrdir úr felagnum;
k) at hava reglur í viðtøkum sínum um skyldu at halda grundreglurnar um loyalitet, integritet og góðan ítróttaratburð og reglur um fair play;
l) at tryggja at tey viðurskifti, sum nevnd eru í grein 10, stk. 3, eru í lagi.
m) at hava ein limalista, sum við jøvnum millumbilum skal verða dagførdur;
n) at halda allar aðrar skyldur, sum eru ásettar í viðtøkunum, og aðrar reglur hjá FIFA, UEFA og FSF;
2 Um brot verður framt á omanfyri nevndu skyldur, kunnu revsingarnar, sum eru ásettar í hesum viðtøkum, verða settar í verk.
Grein 14 Um at koyra lim úr fyribils
1 Aðalfundurin tekur avgerð um at koyra lim úr felagsskapinum fyribils. Starvsnevndin kann tó við virknað beinanvegin koyra lim úr fyribils, um viðkomandi limur á álvarsligan hátt brýtur skyldur sínar sum limur. Tílík avgerð um at koyra lim úr fyribils, skal galda til næsta Aðalfund, um ikki Starvsnevndin innan ta tíð hevur tikið avgerðina aftur.
2 Avgerð um at koyra lim fyribils úr skal vera góðkend av komandi Aðalfundi við 2/3 av teimum, sum atkvøða á Aðalfundinum. Um avgerðin ikki verður góðkend, er avgerðin um, at limurin skal koyrast úr fyribils, dottin burtur av sær sjálvari.
3 Limur, sum er koyrdur úr fyribils, missir limarættindi síni. Aðrir limir mugu ikki hava ítróttarligt samband við lim, sum fyribils er koyrdur úr. Aganevndin kann áseta aðra revsing.
Grein 15 Um at koyra lim úr endaliga
1 Aðalfundurin kann koyra lim úr endaliga:
a) Um limurin eftir ákravi ikki heldur fíggjarligu skyldur sínar mótvegis FSF;
b) Um limurin á álvarsligan hátt brýtur lógir, reglugerðir, ásetingar ella avgerðir hjá FIFA, UEFA og FSF, og hóast skrivliga ávaring við rímiligari freist ikki tekur neyðug stig;
c) Um limafelagið ikki í tvey fylgjandi ár hevur tikið lut í ítróttarligum virksemi hjá FSF.
2 Til avgerð um at koyra lim úr krevst, at 2/3 av teimum sum hava atkvøðurætt á Aðalfundinum, atkvøða fyri uppskotinum, burtursæð frá avgerð sambært stk. 1, litra c), sum kann avgerast við vanligum atkvøðumeiriluta. Fyri at kunna taka avgerð um at koyra lim úr felagsskapinum endaliga krevst, at yvir 50% av limunum í FSF eru møttir á fundi.
Grein 16 Um at taka seg úr FSF
1 Ein limur kann taka seg úr FSF við 1 ára freist frá einum 1. januar at rokna. Fráboðan má sendast skrivliga til skrivstovu FSF’s.
2 Avgerð um at fara úr FSF er ikki galdandi fyrr enn limurin, sum hevur sett fram ynski um at fara úr, hevur lokið fíggjarligu skyldur sínar mótvegis FSF og hinum limunum í FSF.
Grein 17 Støðan hjá feløgum
1 Limafeløg ella aðrir bólkar av limafeløgum, ið eru limir í FSF, skulu vera undir málsræði hjá FSF og skulu verða viðurkend av FSF. Møgulig tillutan av heimildum, rættindum og skyldum til tílíkar bólkar skal verða ásett av Starvsnevndini í serstakari reglugerð, sum Aðalfundurin skal samtykkja.
2 Limafeløg og bólkar í FSF skulu óheft av allari uttanhýsis ávirkan taka allar avgerðir um viðurskifti teirra. Hendan skyldan er galdandi, sama hvussu felagsskapurin annars er skipaður.
3 Eingin persónur ella løgfrøðiligur persónur (íroknað holdingfeløg og dótturfeløg) kann hava ræði á fleiri limafeløgum ella bólkum av limafeløgum í senn, um vandi er fyri at integriteturin í dystum ella kappingum kann verða settur í váða.
Grein 18 Heiðursforseti og heiðurslimur
1 Aðalfundurin kann taka avgerð um at útnevna heiðursforseta ella heiðurslim. Hesin heiður kann veitast persónum fyri á ein serligan hátt at hava tænt fótbóltsspælinum væl.
2 Starvsnevndin setur fram uppskot um heiðursforsetar og heiðurslimir.
3 Heiðursforsetin ella heiðurslimurin kann taka lut á Aðalfundinum. Teir hava talurætt men ikki atkvøðurætt.
Grein 19 Nevndir v.m. í FSF
1 Aðalfundurin hevur hægsta myndugleikan í FSF.
2 Starvsnevndin umsitur dagliga virksemið hjá FSF.
3 Fastar nevndir og nevndir, ið eru settar við einum ávísum endamáli, skulu ráðgeva og vera Starvsnevndini til hjálpar í arbeiði sínum. Virksemi teirra, val og virkisháttur eru ásett í hesum viðtøkum og/ella serligum reglugerðum, sum verða ásettar av Starvsnevndini.
4 Skrivstova FSF’s hevur dagligu fyrisitingina av viðurskiftunum hjá FSF um hendi.
5 Dømandi nevndirnar í FSF eru Aganevndin og Yvirkærunevndin, eins og Loyvisnevndin og Kærunevndin í loyvismálum.
6 Nevndirnar í FSF skulu vera valdar ella tilnevndar uttan uttanhýsis ávirkan samsvarandi mannagongdum í hesum viðtøkum.
Grein 20 Aðalfundurin
1 Aðalfundurin er hægsti myndugleiki í FSF og hevur heimild at áseta reglur v.m. Aðalfundurin er bert viðtøkuførur, um hann er innkallaður á rættan hátt.
2 Aðalfundir kunnu vera vanligir Aðalfundir og eykaaðalfundir.
3 Forsetin skipar fyri Aðalfundinum samsvarandi avgerðum Aðalfundarinnar.
4 Aðalfundurin kann útnevna eygleiðarar, sum luttaka á Aðalfundinum uttan talurætt ella atkvøðurætt.
5 Heiðursforsetar ella heiðurslimir kunnu luttaka á Aðalfundinum. Teir hava talurætt men ikki atkvøðurætt.
Grein 21 Fundarluttakarar og atkvøður
1 Luttakaratalið á Aðalfundinum verður ásett soleiðis:
a) Fyri hvørt felag kunnu 3 persónar luttaka. Hesir skulu hava skrivliga fulltrú frá sínum felag, sum gevur teimum heimild at møta og at atkvøða á Aðalfundinum.
b) Fyri ÍSF kunnu 3 umboð luttaka sum eygleiðarar. Hesi umboð hava talurætt, men ikki atkvøðurætt.
c) Grannskoðari felagsins og aðrir limir í nevndum, sum Starvsnevndin hevur sett, hava rætt til at luttaka. Hesir hava talurætt, men ikki atkvøðurætt.
d) Umboð fyri fjølmiðlarnar hava rætt at møta á Aðalfundinum. Tað er bert loyvt at taka myndir undir sjálvum fundinum við loyvi frá fundarstjóranum. Umboð fyri fjølmiðlar hava ikki talu- ella atkvøðurætt. Fundarstjórin kann undir serligum umstøðum, tá trúnaðarmál skulu viðgerast, taka avgerð um at fjølmiðlarnir skulu fara av fundinum so leingi viðgerðin av hesum máli stendur við.
2 Allir limir FSF’s hava eina atkvøðu á Aðalfundinum. Limir, sum tóku lut í virksemi hjá FSF í farna kappingarári, við í minsta lagi einum vaksnamannaliði (t.e. øll vaksnamannalið undantikið oldboys og oldgirls) og einum ungdómsliði (t.e. ikki vaksnamannalið og ikki oldboys og oldgirls), fáa eina atkvøðu afturat á Aðalfundinum. Limur, sum ikki hevur síni fíggjarviðurskifti í lagi við FSF, missur atkvøðurættin á Aðalfundinum, og umboð fyri felagið kunna ikki verða vald í nevndir v.m., til limurin aftur hevur uppfylt skyldur sínar í hesum sambandi.
Har limir í felags samstarvi við øllum virksemi sínum taka lut í virksemi hjá FSF, verða samstarvandi limirnir, í atkvøðuhøpi, at meta sum ein limur.
3 Luttakararnir skulu eftir umbøn vísa fram neyðuga skjalprógvan fyri rætti sínum at luttaka á Aðalfundinum.
4 Bert limafeløg sum hava síni umboð tilstaðar hava rætt til at atkvøða. Brævaatkvøður eru ikki loyvdar.
5 Starvsnevndin og aðalskrivarin skulu luttaka á Aðalfundinum uttan atkvøðurætt. Limir í Starvsnevndini kunnu ikki umboða felag teirra á Aðalfundinum, so leingi teir eru limir í Starvsnevndini.
Grein 22 Heimildir Aðalfundarinnar
Aðalfundurin hevur hægsta myndugleika í øllum viðurskiftum felagsins. Hesin myndugleiki fevnir um, men er ikki avmarkaður til, fylgjandi:
a) góðkenning ella broyting av viðtøkunum fyri FSF;
b) val av Forseta og limunum í Starvsnevndini;
c) val av tveimum varalimum til Starvsnevndina;
d) val av limum og varalimum í dømandi nevndunum í FSF;
e) góðkenning av ársroknskapinum;
f) góðkenning av leiðslufrágreiðing Forsetans;
g) val av óheftum grannskoðara eftir innstilling frá Starvsnevndini;
h) áseting av limagjaldi;
i) gera av, eftir innstilling frá Starvsnevndini, um heitini heiðursforseti ella heiðurslimur skulu gevast;
j) upptøka av nýggjum limum, fyribils burturvísing ella endaliga at koyra lim út úr felagsskapinum;
k) afturtøku av mandatinum hjá einum ella fleiri nevndarlimum í FSF;
l) avtaka FSF;
m) taka avgerðir eftir ynski frá limafeløgum samsvarandi hesum viðtøkum.
Grein 23 Viðtøkuføri á Aðalfundinum
1 Avgerðir á Aðalfundinum eru bert galdandi, um ein meiriluti av samlaða limatalinum, sum hevur atkvøðurætt, eru umboðaðir á Aðalfundinum.
2 Um fundurin ikki er viðtøkuførur, skal ein annar Aðalfundur verða hildin í fyrsta lagi 24 tímar og í seinasta lagi 14 dagar eftir fyrsta Aðalfundin við somu dagsskrá.
3 Á seinna Aðalfundinum kunnu avgerðir takast, sama hvussu nógvir limir eru til staðar, um ikki talan er um broyting av viðtøkum, val av Forseta og limum í Starvsnevndini, ella talan er um avgerð um at koyra lim úr FSF ella avgerð um at taka av FSF.
Grein 24 Avgerðir á Aðalfundinum
1 Um ikki annað er ásett í viðtøkunum, er ein atkvøðugreiðsla gildug, um ein vanligur meiriluti millum limirnar við atkvøðurætti atkvøður fyri. Tá støða verður tikin til, um ein meiriluti er til staðar, skal talið av gildugum atkvøðum vera avgerandi. Oyðilagdir atkvøðuseðlar, blankar atkvøður og líknandi verða ikki tald við, tá støða skal takast til, um neyðugur meiriluti er til staðar.
2 Atkvøtt verður við at rætta hondina upp, elektroniska skráseting ella við skrivligari atkvøðugreiðslu. Fundarstjórin ger av nær skrivlig atkvøðugreiðsla fer fram. Um tað við at rætta hondina upp ikki fæst greiða á hvussu atkvøtt er viðvíkjandi einum uppskoti, so skal atkvøðast við at lisið verður upp í alfabetiskan ordan nøvnini á teimum frammøttu umboðunum á fundinum sum hava atkvøðuheimild.
Grein 25 Val
1 Val skulu avgreiðast sum loyniligar atkvøður.
2 Tá talan er um persónsval, krevst at meira enn 50% av skrásettum og gildugum atkvøðum atkvøður fyri í fyrsta umfari.
3 Um fleiri enn 2 valevni eru til ein sess, verður valevnið, ið fær lægsta tal av atkvøðum, tikið burtur í sambandi við næstu atkvøðugreiðsluna, til bert 2 valevni eru eftir.
4 Stendur á jøvnum, verður umval millum tey, ið standa á jøvnum, og eftirfylgjandi lutakast, um tað framvegis stendur á jøvnum.
Grein 26 Vanligur Aðalfundur
1 Vanligi Aðalfundurin verður hildin hvørt ár innan 1. apríl.
2 Starvsnevndin skal áseta stað og dag fyri Aðalfundinum. Skrivlig fráboðan um Aðalfund við fyribils skrá skal verða sent limunum í seinasta lagi 2 mánaðir frammanundan Aðalfundinum.
3 Formliga innkallingin til Aðalfundin skal sendast skrivliga út í minsta lagi 7 dagar framman undan Aðalfundinum. Í innkallingini skulu vera dagsskrá fyri fundin, og onnur skjøl, sum hava týdning fyri dagsskránna.
4 Grannskoðaður ársroknskapur við fíggjarstøðu skal sendast til limirnar í seinasta lagi 7 dagar áðrenn Aðalfundin.
Grein 27 Dagsskrá fyri vanliga Aðalfundin
1 Aðalskrivarin ger dagsskránna grundað á uppskot frá Starvsnevndini og limunum. Uppskot frá limum til Aðalfundin skulu verða send skrivstovu FSF’s skrivliga við stuttari frágreiðing í minsta lagi 2 vikur undan Aðalfundinum og skulu verða limunum í hendi í seinasta lagi 7 dagar áðrenn Aðalfundin. Uppskot til møguligar lógarbroytingar, herundir møguligar broytingar í kappingarreglunum fyri fótbólt, skulu í øllum førum vera skrivstovu FSF’s í hendi 1 mánaða áðrenn Aðalfundin og skulu vera limunum í hendi í seinasta lagi 7 dagar áðrenn Aðalfundin.
Viðvíkjandi val av Forseta og limum í Starvsnevndini verður víst til grein 32 og 37.
2 Á dagsskránni fyri Aðalfundin skulu í minsta lagi vera fylgjandi evni:
a) Val av fundarstjóra eftir tilmæli frá Starvsnevndini. Hesin skal vera løgfrøðingur.
b) góðkenning av dagsskrá;
c) Forsetin greiður frá virksemi felagsins í farna ári;
d) framløga og góðkenning av grannskoðaðum ársroknskapi við tilhoyrandi fíggjarstøðu fyri farna roknskaparár;
e) viðgerð av møguligum uppskotum frá limum og Starvsnevndini, herundir møgulig uppskot um broytingar í viðtøkum, kappingarreglum ella øðrum reglugerðum;
f) val av óheftum grannskoðara eftir uppskoti frá Starvsnevndini;
g) burturvísing av persóni ella frákoyring av nevnd (um hetta er viðkomandi);
h) val av Forseta og limum og varalimum í Starvsnevndini, umframt val av limum og varalimum til dømandi nevndirnar (um hetta er viðkomandi);
i) onnur mál sum eru skotin upp av limafeløgum ella av Starvsnevndini í FSF.
3 Fundarskráin í sambandi við ein vanligan Aðalfund kann broytast, um 2/3 av limunum, ið eru til staðar á Aðalfundinum og hava atkvøðurætt, taka undir við tílíkum uppskoti.
4 Aðalfundurin kann ikki taka avgerðir um viðurskifti, sum ikki eru nevnd á dagsskránni.
Grein 28 Eykaaðalfundir
1 Starvsnevndin kann til hvørja tíð innkalla til eykaaðalfundar.
2 Starvsnevndin skal kalla inn til eykaaðalfundar, um í minsta lagi ein triðing av limunum í FSF seta fram skrivliga umbøn um hetta. Í umbønini skal dagsskráin fyri eykaaðalfundin verða nevnd. Ein eykaaðalfundur skal verða hildin í seinasta lagi 1 mánaða aftaná, at tílík umbøn er móttikin. Um eykaaðalfundurin ikki verður innkallaður innanfyri hesa freist, kunnu limirnir, ið hava biðið um at fáa eykaaðalfundin hildnan, innkalla til eykaaðalfundar sjálvir. Tá allir aðrir møguleikar eru royndir, kunnu limirnir heita á FIFA og/ella UEFA um at vera sær til hjálpar.
3 Limirnir skulu fáa boð um stað, dag og dagsskrá í seinasta lagi 14 dagar undan tí degi, at eykaaðalfundurin verður hildin.
4 Tá eykaaðalfundur verður innkallaður eftir umbøn frá Starvsnevndini, skal Starvsnevndin áseta dagsskránna. Tá ein eykaaðalfundur verður innkallaður eftir umbøn frá limum, skulu evnini, sum viðkomandi limir hava nevnt í umbøn síni um eykaaðalfund, vera við á dagsskrá.
5 Dagsskráin fyri ein eykaaðalfund kann ikki broytast.
Grein 29 Broyting í viðtøkunum
1 Aðalfundurin tekur avgerð um at broyta hesar lógir.
2 Uppskot um broyting í viðtøkunum skulu sendast skrivstova FSF’s skrivliga við stuttari frágreiðing frá limunum. Somuleiðis skal Starvsnevndin skrivliga grundgeva fyri sínum uppskotum til viðtøkubroytingar. Eitt uppskot frá limafelagi um broyting í viðtøkum er gildugt, treytað av at hetta hevur undirtøku frá í minsta lagi tveimum øðrum limafeløgum sum skrivliga vátta sín stuðul til at uppskotið verður sett fram.
3 Fyri at taka avgerð um broyting av viðtøkunum skal ein meiriluti av limunum við atkvøðurætti vera til staðar.
4 Eitt uppskot um broyting av viðtøkunum verður bert samtykt, um ¾ av samlaða limatalinum er til staðar og at uppskotið verður samtykt av ¾ av teimum, sum hava greitt atkvøðu.
Grein 30 Fundarfrágreiðing
Aðalskrivarin hevur ábyrgdina av at skriva fundarfrágreiðing á Aðalfundinum.
Grein 31 Nær avgerðir koma í gildi
Avgerðir, tiknar av Aðalfundinum, koma í gildi fyri limirnar sama dag sum viðtøkan er gjørd um ikki Aðalfundurin ásetir ein annan dag, har avgerðin kemur í gildi.
1. Starvsnevndin er samansett av Forseta og 6 nevndarlimum, ið verða valdir av Aðalfundinum. Harumframt tilnevnir Starvsnevndin eina kvinnu sum nevndarlim, ið hevur somu rættindi og skyldur eins og aðrir starvsnevndarlimir.
1a. Tilnevningin av kvinnuliga nevndarliminum fer fram í seinasta lagi á tí fyrsta fundinum hjá Starvsnevndini eftir aðalfundin 2019, og er galdandi fyri tíðarskeiðið fram til aðalfundin í 2023. Um sessurin gerst tøkur í úrtíð, so skal Starvsnevndin tilnevna nýggjan kvinnuligan nevndarlim fyri írestandi tíðarskeiðið.
2. Forsetin og limirnir í Starvsnevndini verða valdir av Aðalfundinum. Valdir verða harumframt tveir varalimir. Valevni í sambandi við val til Starvsnevndina mugu verða skotin upp av í minsta lagi einum limi. Starvsnevndin skipar seg annars við val av varaforseta ímillum limirnar í nevndini, og við limum í ymsum øðrum nevndum.
3. Valskeiðið fyri Forsetan og limirnar í Starvsnevndini er 4 ár og valskeiðið fyri varalimirnar er 2 ár. Afturval er loyvt.
4. Limirnir í Starvsnevndini skulu ikki vera eldri enn 70 ár. Limirnir skulu hava verið virknir innan fótbólt og skulu ikki hava verið funnir sekir í brotsverki og hava bústað í Føroyum.
5. Uppskot til val av limum í Starvsnevndina skulu sendast skrivstovu FSF’s í seinasta lagi 10 dagar áðrenn Aðalfundin. Listin yvir valevni verður sendur til limirnar í FSF í seinasta lagi 7 dagar áðrenn Aðalfundin.
6. Limur í Starvsnevndini kann ikki samstundis vera limur í dømandi nevnd hjá FSF.
7. Um ein sessur gerst tøkur, tekur varalimin sum fekk flestar atkvøður sæti fram til vanliga Aðalfundin og tá skal nýggjur limur veljast fyri restina av valskeiðnum.
8. Um fleiri enn tríggir sessir í Starvsnevndini verða tøkir, so skulu teir eftirverandi nevndarlimirnir innan 14 dagar kalla saman til eykaaðalfund til tess at Aðalfundurin kann velja nevndarlimir til tøku nevndarsessirnar fyri tíðarskeiðið sum er eftir av valskeiðnum.
Grein 33 Fundir
1 Starvsnevndin skal hittast í minsta lagi 4 ferðir um árið.
2 Forsetin skal kalla inn til starvsnevndarfundir. Um 4 nevndarlimir í Starvsnevndini biðja um fund, skal Forsetin innkalla til fundin innan 14 dagar.
3 Forsetin ásetir dagsskránna. Allir limir í Starvsnevndini hava rætt at seta fram evni til dagsskránna. Starvsnevndarlimir skulu senda skrivstova FSF’s uppskot síni til dagsskránna í seinasta lagi 7 dagar framman undan fundinum. Dagsskráin skal sendast til allar limirnar í Starvsnevndini í minsta lagi 4 dagar framman undan fundinum.
4 Í átroðkandi málum, har avgerð má takast beinanvegin, kunna Forsetin og 2 nevndarlimir taka avgerð. Verður slík avgerð tikin skal Starvsnevndin beinanvegin verða kunnað um avgerðina og um tað er gjørligt, skal Starvsnevndin fáa høvið til at taka endaliga støðu.
5 Aðalskrivarin luttekur sum ráðgevari og skrivari á fundum í Starvsnevndini.
6 Fundir í Starvsnevndini eru ikki almennir. Starvsnevndin kann tó bjóða øðrum luttakarum til fundar. Aðrir luttakarar hava ikki atkvøðurætt og mugu bert tosa við loyvi frá Starvsnevndini.
Grein 34 Heimildir hjá Starvsnevndini
Starvsnevndin:
a) Tekur avgerðir í øllum málum, sum tað ikki áliggur Aðalfundinum at taka avgerð um, og sum ikki sambært lóggávu ella hesum viðtøkum eru løgd til aðrar nevndir at taka avgerð um;
b) fyrireikar og innkallar til vanligar Aðalfundir og eykaaðalfundir hjá FSF;
c) útnevnir formenn, varaformenn og limir í føstum nevndum.
d) kann í førum, har hetta verður mett neyðugt, seta aðrar nevndir við avmarkaðum uppgávum;
e) skal áseta reglugerðir fyri skipan av føstum nevndum og nevndum við avmarkaðum endamáli;
f) setir í starv ella loysir úr starvi aðalskrivaran eftir uppskoti frá Forsetanum. Aðalskrivarin kann luttaka á fundum hjá øllum nevndum í sambandi við starv sítt;
g) skal á Aðalfundinum seta fram uppskot um óheftar grannskoðarar;
h) setir venjarar til landsliðini;
i) skal áseta reglugerðir fyri, hvussu FSF skal skipast innanhýsis;
j) skal tryggja, at hesar lógir verða fylgdar og taka neyðugar avgerðir í hesum sambandi;
k) kann siga upp persón ella nevnd ella fyribils koyra ein lim úr felagsskapinum fram til næsta Aðalfund;
l) kann lata øðrum nevndum í FSF ella uttanfyri standandi uppgávur, sum Starvsnevndin hevur.
Grein 35 Avgerðir
1 Starvsnevndin kann bert hava gildugt orðaskifti ella taka avgerð, um minst 4 nevndarlimir eru til staðar.
2 Starvsnevndin tekur avgerð við vanligum meiriluta millum limirnar, ið eru til staðar. Um tað stendur á jøvnum, er atkvøða Forsetans avgerandi. Tað er ikki loyvt at atkvøða við fulltrú ella við brævatkvøðu.
3 Limir í Starvsnevndini skulu taka seg úr orðaskiftinum og skulu ikki luttaka í avgerðum, um møguleiki er fyri ógegni.
4 Avgerðir, ið verða tiknar, skulu verða skrivaðar í fundarfrágreiðingina.
5 Avgerðir, ið verða tiknar av Starvsnevndini, fáa virknað beinanvegin, um ikki Starvsnevndin tekur aðra avgerð.
Grein 36 Forsetin
1 Forsetin umboðar FSF.
2 Høvuðsábyrgdir hansara eru:
a) Gjøgnum aðalskrivstovuna at seta avgerðir hjá Aðalfundinum og Starvsnevndini í verk;
b) at hava eftirlit við, at nevndir í FSF virka til fulnar og tryggja, at nevndirnar røkka teimum endamálum, sum eru lýst í hesum viðtøkum;
c) at hava eftirlit við arbeiðinum hjá skrivstova FSF’s;
d) at hava ábyrgdina av viðurskiftunum millum FSF og limirnar, FIFA, UEFA, politiskar myndugleikar og aðrar felagsskapir.
3 Bert Forsetin kann seta fram uppskot um setan av aðalskrivara og uppskot um at koyra aðalskrivara úr starvi.
4 Forsetin stendur fyri starvsnevndarfundum og fyri fundum í teimum nevndum, har hann er útnevndur formaður.
5 Forsetin hevur eina atkvøðu í Starvsnevndini, og tá stendur á jøvnum, er atkvøða Forsetans avgerandi.
6 Um Forsetin er burturstaddur ella ikki er tøkur, kemur varaforsetin í hansara stað.
7 Møguligar aðrar heimildir hjá Forsetanum skulu verða settar í innanhýsis reglugerðir hjá FSF.
Grein 37 Uppskot til Forseta
1 Forsetin verður valdur einsæris av Aðalfundinum fyri eitt tíðarskeið uppá 4 ár. Valskeið hansara byrjar, tá Aðalfundurin, ið hevur valt hann, er liðugur. Forsetin kann veljast aftur.
2 Til val av Forseta við fyrstu atkvøðugreiðslu krevst at meira enn 50% av skrásettum og gildugum atkvøðum atkvøður fyri í fyrsta umfari.
3 Um fleiri enn 2 valevni eru, verður valevnið, ið fær lægsta tal av atkvøðum, tikið burtur í sambandi við næstu atkvøðugreiðsluna, til bert 2 valevni eru eftir.
4 Stendur á jøvnum, verður umval millum tey, ið standa á jøvnum, og eftirfylgjandi lutakast, um tað framvegis stendur á jøvnum.
5 Bert limir í FSF kunnu seta fram uppskot um valevni til Forseta. Limirnir skulu boða skrivstovu FSF’s skrivliga frá navni á valevni til Forseta í FSF í minsta lagi 10 dagar áðrenn Aðalfundin.
6 Skrivstova FSF’s boðar limunum frá nøvnunum á teimum, ið eru í uppskoti, í minsta lagi 7 dagar áðrenn Aðalfundin
7 Um Forsetin varandi ella í eitt styttri tíðarskeið er forðaður fyri at útinna starv sítt, skal varaforsetin koma í Forsetans stað inntil næsta Aðalfund. Aðalfundurin velur um neyðugt ein nýggjan Forseta.
Grein 38 Umboðan og undirskrift (tekningarreglur)
Forsetin umboðar og teknar FSF. FSF kann eisini verða teknað av aðalskrivaranum saman við tveimum Starvsnevndarlimum. Starvsnevndin kann geva fulltrúarumboðan og verður slík gjørd í innanhýsis reglugerð.
Grein 39 Fastar nevndir
1 Føstu nevndirnar hjá FSF eru:
a) Fíggjarnevndin;
b) Kappingarnevndin;
Undirnevndir: Kvinnufótbóltsnevndin og Ungdómsfótbóltsnevndin;
c) Útbúgvingar- og menningarnevndin;
d) Dómaranevndin;
e) Lógarnevndin;
f) Landsliðsnevndin.
2 Starvsnevndin velir føstu nevndirnar og undirnevndirnar. Í Fíggjarnevndini er Forsetin føddur formaður.
3 Hvør formaður umboðar nevnd sína og skal leggja virksemið til rættis sambært reglugerðum, sum eru ásettar av Starvsnevndini.
4 Hvør formaður ásetir fundardagar í samstarvi við avvarðandi skrivara og skal tryggja, at allar uppgávur verða framdar og geva frágreiðingar til Starvsnevndina.
5 Nevndirnar kunnu seta fram uppskot til Starvsnevndina um broytingar í reglugerðunum fyri nevndirnar.
6 Undirnevndir kunna leggja mál av stórum prinsipiellum týdningi fyri Starvsnevndina til støðutakan.
Grein 40 Fíggjarnevndin
Fíggjarnevndin hevur eftirlit við fíggjarligu stýringini og ráðgevur Starvsnevndini í fíggjarligum málum viðvíkjandi spurningum um, hvussu ognir hjá FSF skulu fyrisitast. Fíggjarnevndin gjøgnumgongur fíggjarætlanina hjá FSF og roknskapirnar, ið verða fyrireikaðir av aðalskrivaranum, og letur Starvsnevndini hesar til góðkenningar. Fíggjarnevndin hevur formann, varaformann og 1 limur. Forsetin er føddur formaður í Fíggjarnevndini.
Grein 41 Kappingarnevndin
Kappingarnevndin skipar fyri kappingunum hjá FSF samsvarandi reglunum í hesum viðtøkum og reglugerðunum, ið eru galdandi fyri kappingarnar hjá FSF. Í Kappingarnevndini eru formaður, varaformaður og 1 nevndarlimur.
Kvinnufótbóltsnevndin er undirnevnd hjá Kappingarnevndini. Nevndin skipar fyri kvinnukappingunum hjá FSF í samsvar við galdandi lógir og reglugerðir.
Somuleiðis er Ungdómsfótbóltsnevndin undirnevnd hjá Kappingarnevndini og skipar nevndin fyri ungdómsfótbóltskappingunum.
Grein 42 Útbúgvingar- og menningarnevndin
Útbúgvingar- og menningarnevndin skipar fyri útbúgvingum og skal í høvuðsheitum gjøgnumganga grundleggjandi fótbóltsvenjingar og tøkniliga menning og skipar fyri venjara- og dómaraútbúgvingum innan fyri FSF í samstarvi við fyrisiting FSF’s og hevur eftirlit við útbúgving av venjarum og dómarum. Í nevndini eru formaður, varaformaður og 1 nevndarlimur.
Grein 43 Dómaranevndin
Dómaranevndin skal tryggja, at Laws of the Game verða hildnar. Dómaranevndin hevur eftirlit við hvussu dómarar og eygleiðarar verða settir og hvussu venjing av dómarum og eygleiðarum verður skipað. Í Dómaranevndini eru formaður, varaformaður og 1 nevndarlimur.
Grein 44 Lógarnevndin
Lógarnevndin skal arbeiða við grundleggjandi løgfrøðiligum spurningum, ið viðvíkja fótbólti, og arbeiða við menningini av viðtøkum og reglugerðum hjá FSF og limum FSF’s. Í Lógarnevndini skulu vera formaður, varaformaður og 1 nevndarlimur. Minst ein nevndarlimur skal hava løgfrøðiliga útbúgving.
Grein 45 Landsliðsnevndin
Landsliðsnevndin skal ráðgeva Starvsnevndini í spurningum um altjóða kappingar og hevur dagligu ábyrgdina av at fyriskipa arbeiði viðvíkjandi føroysku landsliðunum og skal hava dagligu ábyrgdina av at skipa fyri teimum altjóða kappingum, sum FSF luttekur í. Í Landsliðsnevndini skulu vera formaður, varaformaður og 1 nevndarlimur.
Grein 46 Skrivstova FSF’s
Skrivstova FSF’s tekur sær av fyrisitingarliga arbeiðinum hjá FSF undir leiðslu av aðalskrivaranum. Tey, ið eru í starvi á skrivstovu FSF’s, eru bundin av innanhýsis skipanarligum reglugerðum hjá FSF.
Grein 47 Aðalskrivari
1 Aðalskrivarin er stjóri fyri skrivstova FSF’s.
2 Aðalskrivarin verður útnevndur við støði í privatrættarligari avtalu, og skal hava neyðugan førleika.
3 Aðalskrivarin hevur skyldu til:
a) At seta í verk avgerðir, tiknar av Aðalfundinum og Starvsnevndini samsvarandi boðum frá Forsetanum;
b) at vera á Aðalfundinum og nevndarfundum hjá Starvsnevndini,
c) at skipa fyri fundum í Starvsnevndini og øðrum nevndum.
d) at skriva fundarfrásøgnir frá Aðalfundum, fundum í Starvsnevndini, og hevur ábyrgdina av at fundarfrásagnir verða skrivaðar í teimum føstu nevndunum.
e) at syrgja fyri at roknskapirnir hjá FSF verða gjørdir á rættan hátt;
f) at skipa fyri dagliga samskiftinum hjá FSF;
g) at hava um hendi viðurskifti við limirnar, nevndir, FIFA og UEFA;
h) at skipa skrivstovu FSF’s;
i) at útnevna og siga úr starvi starvsfólk á skrivstovu FSF’s;
j) at seta fram uppskot til Forsetan um setan av leiðandi starvsfólkum.
4 Aðalskrivarin kann ikki verða valdur í nevnd hjá FSF.
Grein 48 Dømandi nevndir
1 Dømandi nevndirnar í FSF eru Aganevndin og Yvirkærunevndin (aganevndir), eins og Loyvisnevndin og Kærunevndin í loyvismálum (loyvisnevndir).
2 Limirnir í dømandi nevndunum kunnu ikki samstundis vera starvssettir í umsiting FSF’s og/ella limir í øðrum nevndum hjá FSF.
Grein 49 Aganevndin
1 Í Aganevndini sita formaður, varaformaður og 1 nevndarlimur. Formaðurin skal vera løgfrøðingur.
Nevndarlimirnir verða valdir av Aðalfundinum og sita í tvey ár í senn. Tveir verða valdir eitt ár og ein verður valdur árið eftir. Valdir verða tveir varalimir at sita í tvey ár. Annar varalimurin skal vera løgfrøðingur. Fyrsta árið verða allir nevndarlimirnir valdir og annað árið verður avgjørt við lutakasti hvørjir tveir standa fyri vali. Nevndin skipar seg sjálv.
2 Virksemið hjá Aganevndini fer fram samsvarandi agareglugerðini hjá FSF, ið skal samsvara við agareglugerðini hjá FIFA. Nevndin skal bert taka avgerðir, tá í minsta lagi 2 limir eru til staðar. Í ávísum førum kann formaðurin einsamallur taka avgerðir samsvarandi agareglugerðini hjá FSF.
3 Nevndin kann áseta revsingar, sum eru nevndar í hesum viðtøkum og í agareglugerðini hjá FSF, og hesar revsingar kunnu áleggjast limum, leiðarum, leikarum, feløgum og leikaraumboðsfólki.
Grein 50 Yvirkærunevndin
1 Í Yvirkærunevndini sita formaður, varaformaður og 1 nevndarlimur. Formaðurin og varaformaðurin skulu vera løgfrøðingar.
2 Nevndarlimirnir verða valdir av Aðalfundinum og sita í tvey ár í senn. Tveir verða valdir eitt ár og ein verður valdur árið eftir. Valdir verða tveir varalimir at sita í tvey ár. Annar varalimurin skal vera løgfrøðingur. Fyrsta árið verða allir nevndarlimirnir valdir og annað árið verður avgjørt við lutakasti hvørjir tveir standa fyri vali. Nevndin skipar seg sjálv.
3 Virksemið hjá Yvirkærunevndini fer fram samsvarandi agareglugerðini hjá FSF, ið skal samsvara við agareglugerðini hjá FIFA. Nevndin skal bert taka avgerðir, tá í minsta lagi 2 limir eru til staðar. Í ávísum førum kann formaðurin einsamallur taka avgerðir samsvarandi agareglugerðini hjá FSF.
4 Yvirkærunevndin tekur avgerðir í kærumálum viðvíkjandi avgerðum hjá Aganevndini, ið ikki eru endaligar.
Grein 51 Loyvisnevndin
1 Í Loyvisnevndini sita formaður, varaformaður og 3 nevndarlimir. Í minsta lagi ein av nevndarlimunum skal vera løgfrøðingur og í minsta lagi ein av hinum nevndarlimunum skal vera góðkendur (skrásettur ella løggildur) grannskoðari hjá Skráseting Føroya.
2 Nevndarlimirnir verða valdir av Aðalfundinum og sita í tvey ár í senn. Nevndarlimir kunnu veljast aftur. Nevndarlimirnir kunnu ikki samstundis sita í aðrari nevnd hjá FSF. Nevndin skipar seg sjálv.
3 Starvsnevndin kann eftir tørvi tilnevna varalimir til nevndina, sum kunnu luttaka í nevndarviðgerðini um aðrir valdir nevndarlimir bera seg undan at luttaka í nevndarviðgerð vegna fráveru ella ógegni.
4 Virksemið hjá Loyvisnevndini fer fram samsvarandi loyvisreglugerð hjá FSF, sum Starvsnevndin samtykkir. Loyvisnevndin er viðtøkufør, tá í minsta lagi 3 nevndarlimir eru hjástaddir.
Grein 52 Kærunevndin í loyvismálum
1 Í Kærunevndini í loyvismálum sita formaður, varaformaður og 3 nevndarlimir. Í minsta lagi ein av nevndarlimunum skal vera løgfrøðingur og í minsta lagi ein av hinum nevndarlimunum skal vera góðkendur (skrásettur ella løggildur) grannskoðari hjá Skráseting Føroya.
2 Nevndarlimirnir verða valdir av Aðalfundinum og sita í tvey ár í senn. Nevndarlimir kunnu veljast aftur. Nevndarlimirnir kunnu ikki samstundis starvast í umsiting FSF´s ella sita í aðrari nevnd hjá FSF. Nevndin skipar seg sjálv.
3 Starvsnevndin kann eftir tørvi tilnevna varalimir til nevndina, sum kunnu luttaka í nevndarviðgerðini um aðrir valdir nevndarlimir bera seg undan at luttaka í nevndarviðgerð vegna fráveru ella ógegni.
4 Virksemið hjá Kærunevndini í loyvismálum fer fram samsvarandi loyvisreglugerð hjá FSF, sum Starvsnevndin samtykkir. Kærunevndin í loyvismálum er viðtøkufør, tá í minsta lagi 3 nevndarlimir eru hjástaddir.
5 Kærunevndin í loyvismálum tekur avgerð í kærumálum viðvíkjandi avgerðum hjá Loyvisnevndini, ið ikki eru endaligar.
Grein 53 Agamál
Brot á viðtøkur, kappingarreglur ella aðrar reglur hjá FSF kann verða sektað soleiðis:
1 Fyri persónar og løgfrøðiligar persónar:
a) ávaring;
b) átalu;
c) bót;
d) frátøku av heiðursmerkjum;
e) strikan av meistaraheitum.
2 Fyri persónar:
a) burturvísing;
b) leikbann;
c) bann fyri at vera í umklæðingarrúmum og/ella at vera á útskiftingarbeinkinum;
d) bann fyri at vera á leikvølli;
e) bann fyri at taka lut í virksemi, ið hevur við fótbólt at gera.
3 Fyri løgfrøðiligar persónar:
a) bann fyri at flyta leikarar;
b) áseta dyst/ir at skula leikast uttan áskoðarar;
c) áseta dyst/ir at skula leikast á uttanveltaðum vølli;
d) bann fyri at leika á ávísum leikvølli;
e) ógilding av dystarúrsliti;
f) koyra felag úr kapping;
g) døma felag at tapa dyst;
h) frátaka stig frá felagi;
i) døma lið at flyta í lægri deild.
Grein 54 Gerðarrættur
FSF skal seta á stovn ein óheftan og uttanveltaðan gerðarrætt, sum skal taka sær av øllum innanhýsis stríðsmálum og ósemjum millum FSF, limir í FSF, leikarar, leiðarar og leikaraumboðsmenn, sum ikki hoyra undir málsræðið hjá Starvsnevndini ella føstu nevndunum hjá FSF. Gerðarrætturin skal taka endaliga støðu til trætuna uttanum vanligu dómstólarnar, uttan so at hetta ikki er loyvt sambært galdandi lóggávu í Føroyum. Starvsnevndin skal gera serligar reglugerðir viðvíkjandi samanseting, heimildum og starvsreglum fyri gerðarrættin.
Grein 55 Løgræði
1 FSF, limirnir, leikarar, leiðarar og leikaraumboðsmenn kunnu ikki leggja ósemjur fyri vanligu dómstólarnar, uttan so at beinleiðis heimild er fyri hesum í hesum viðtøkum og reglugerðum hjá FIFA. Allar ósemjur skulu koma undir løgræðið hjá FIFA, UEFA ella FSF.
2 FSF skal hava løgræðið, tá ræður um innanhýsis ósemjur í Føroyum, t.e. ósemjur millum partar, ið hoyra til FSF. FIFA og UEFA hevur løgræðið, tá ræður um altjóða ósemjur, t.e. millum partar, ið hoyra til ymiskar felagsskapir og/ella konfederatiónir.
Grein 56 Court of Arbitration for Sport (CAS)
1 Samsvarandi greinunum 67 og 68 í viðtøkunum hjá FIFA skulu kærur mótvegis endaligum og bindandi avgerðum hjá FIFA ella UEFA einans viðgerast av Court of Arbitration for Sport (CAS), í Lausanne, Sveis, samsvarandi ásettum reglum í viðtøkunum hjá FIFA og UEFA. CAS skal tó ikki viðgera kærur um brot á Laws of the Game, leikbann upp til 4 dystir ella upp til 3 mánaðir ella avgerðir, sum eru tiknar av einum gerðarrætti hjá einum felagsskapi ella konfederatión, ið er óheftur og settur samsvarandi galdandi reglum.
2 FSF skal fylgja og tryggja, at limir í FSF, leikarar, leiðarar og leikaraumboð fylgja endaligum avgerðum frá einum stovni undir FIFA, UEFA ella CAS.
Grein 57 Roknskaparár
1 Roknskaparárið hjá FSF er kalendaraárið.
2 Inntøkur og útreiðslur hjá FSF skulu verða stýrdar soleiðis, at tær røkka til alt roknskaparárið. Høvuðs framtíðarskyldurnar hjá FSF skulu vera tryggjaðar við burturleggingum.
3 Aðalskrivarin hevur ábyrgdina fyri at gera ársroknskapin fyri FSF.
Grein 58 Óheftir grannskoðarar
Óhefti grannskoðarin, ið verður útnevndur av Aðalfundinum, skal grannskoða roknskapin, ið er góðkendur av Starvsnevndini samsvarandi galdandi roknskaparreglum og geva Aðalfundinum frágreiðing um hetta. Grannskoðarin skal útnevnast fyri eitt tíðarskeið uppá eitt ár í senn. Afturval kann fara fram.
Grein 59 Limagjøld
1 Limagjøld fella til gjaldingar 1. januar. Ársgjøld fyri nýggjar limir skulu gjaldast í seinasta lagi 30 dagar eftir Aðalfundin, har viðkomandi limur fekk limaskap.
2 Aðalfundurin skal áseta limagjaldið hvørt ár eftir tilmæli frá Starvsnevndini. Limagjaldið er tað sama fyri allar limir.
Grein 60 Innkrevjing
FSF kann mótrokna krøv í áognum limanna.
Grein 61 Dystargjøld
FSF kann krevja, at limir rinda gjald fyri dystir.
Grein 62 Kappingar
1 FSF skipar fyri og samskipar fylgjandi almennu kappingar:
a) føroyska lands- og steypakappingin;
b) altjóða dystir, landsdystir og vinardystir;
c) allar fótbóltskappingar, sum verða fyriskipaðar í Føroyum.
2 Starvsnevndin kann loyva feløgum at skipa fyri kappingum. Kappingar, ið verða skipaðar av feløgum, skulu ikki órógva kappingar, ið eru fyriskipaðar av FSF. Kappingar, ið verða fyriskipaðar av FSF, skulu hava fyrstarætt.
3 Starvsnevndin kann áseta serligar reglur hesum viðvíkjandi.
Grein 63 Loyvisskipan
1 Luttøka hjá einum felagi í kappingum sum FSF fyriskipar (sum ásett av Starvsnevndini) og luttøka í kappingum sum UEFA fyriskipar, er treytað av, at felagið fær játtað luttøkuloyvi frá FSF.
2 Loyvismannagongdin og treytirnar sum feløgini skulu lúka fyri at fáa játtað luttøkuloyvi frá FSF eru ásettar í serliga reglugerð sum Starvsnevndin samtykkir og sum er góðkend av UEFA viðvíkjandi luttøku í UEFA kappingunum.
Grein 64 Uppflyting og niðurflyting
1 Rættin hjá einum felagi at luttaka í landskappingini skal fyrst og fremst taka støði í ítróttarligum útslitum. Eitt felag skal vinna sær rætt til luttøku í landskappingini við at verða verandi í ávísa deild ella við at flyta upp í hægri deild ella flyta niður í lægri deild við endan á kappingarárinum.
2 Umframt at vinna sær rætt til luttøku við støði í ítróttarligum úrslitum, so kann luttøkan verða treytað av at felagið lýkur aðrar ásettar treytir samsvarandi loyvisreglugerð samtykt av Starvsnevndini, har áherðsla er á meting av ítróttarligum, infrastrukturellum, umsitingarligum, løgfrøðiligum og fíggjarligum viðurskiftum.
3 Broyting av løgfrøðiligum formi ella bygnaði í einum felagi fyri at lætta um at vinna sær luttøku við støði í ítróttarligum úrslitum og/ella móttøku av luttøkuloyvi í landskappingini, sum er til skaða fyri integritetin í kappingini, er bannað. Hetta fevnir um t.d. broyting av høvuðssætinum, broyting av navni ella flyting av ognarrætti ella týðandi áhugamálum millum ymisk feløg.
4 Starvsnevndin tekur stig til at nágreina ásetingar um uppflyting og niðurflyting í viðkomandi kappingarreglugerð.
Grein 65 Rættindi
1. FSF eigur øll rættindi, ið hava samband við kappingar og onnur tiltøk, ið verða fyriskipaði í Føroyum. Rættindini fevna m.a. um øll fíggjarlig rættindi, sjónvarps- og útvarpsupptøkur, endurgeving og kringvarpsrættindi, multimediarættindi, marknaðarføringsrættindi og rættindi til búmerkið og rættindi samsvarandi lóggávu um upphavsrættindi.
2. Starvsnevndin skal eftir samráð við felagið, sum eigur heimavøll, gera av, hvussu hesi rættindi verða nýtt og áseta serligar reglugerðir hesum viðvíkjandi, herundir endurgjald fyri inntøkumiss av t.d. stroyming og beinleiðis sjónvarping.
Grein 66 Heimild
FSF hevur einkarrættindi at geva loyvi til útbreiðslu av myndum og ljóði og gjøgnum aðrar margmiðlar, ið kunnu siga frá fótbóltsdystum og fótbóltstiltøkum í Føroyum.
Grein 67 Altjóða dystir og kappingar
1 FIFA og/ella UEFA hava einkarrætt at skipa fyri altjóða dystum og kappingum millum limir í felagsskapum og millum Leagues og/ella feløg. Dystir ella kappingar skulu ikki fyriskipast uttan við loyvi framman undan frá FIFA og/ella frá viðkomandi konfederatión samsvarandi reglugerðum hjá FIFA.
2 FSF hevur skyldu at fylgja altjóða dystarskránni, ið er ásett av FIFA.
Grein 68 Samband
FSF skal ikki leika dystir ella hava ítróttarligt samband við felagsskapir, ið ikki eru limir í FIFA, ella við fyribils limir í einari konfederatión uttan við loyvi frá FIFA ella UEFA.
Grein 69 Góðkenning
Feløg, ligur ella aðrir bólkar av feløgum sum hava tilknýti til FSF kunnu ikki hoyra til eitt annað fótbóltssamband ella luttaka í kappingum á økinum hjá einum øðrum fótbóltssambandi uttan við loyvi frá FSF, hinum fótbóltssambandinum og frá FIFA, tó ikki undir serligum umstøðum.
Grein 70 Óvæntaðar støður og force majeure
Starvsnevndin hevur endaliga avgerðarrættin viðvíkjandi støðum, ið ikki eru lýstar í viðtøkunum, og tá talan er um force majeure.
Grein 71 Um at taka FSF av
1 Avgerðir um at taka FSF av krevja meiriluta uppá 2/3 av øllum limum í FSF, og avgerð skal takast á einum Aðalfundi, ið er serliga innkallaður til endamálið.
2 Um FSF verður avtikið, skulu ognirnar latast til Føroya Landsstýri, sum skal taka sær av hesum ognum og sita fyri teimum á bestan hátt, til FSF verður endurstovnað.
Grein 72 Gildiskoma
Hesar lógir eru samtyktar á eykaaðalfundi FSF’s í Tórshavn tann 6. mai 2006 og koma í gildi 1. januar 2007 og við broytingum samtyktar á Aðalfundi FSF’s 3. mars 2007, 1. mars 2008, 26.februar 2011, 23. februar 2013, 15. februar 2014 og 17. februar 2018.


c: text/html

text:
Innihald
Willum Peder Trellund: 13 yrkingar
Ragnar M. Egholm: Yrkjarin Willum Peder Trellund (ritroynd)
Gunnar Hoydal: Býirnir, bøkurnar (ritroynd)
Katrin Ottarsdóttir: Fýra yrkingar
Johann Wolfgang Von Goethe: Novelle (stuttsøga)
Virginia Woolf: Eini heimsøkt hús (stuttsøga)
T.S. Eliot: Teir innanholaðu menninir (yrking)
Ezra Pound: Á eini tokstøð í undirgrundini (yrking)
Guðrið Helmsdal Nielsen: Fýra yrkingar
Heðin M. Klein: Skapið tykkum! (yrking)
Oddfríður Marni Rasmussen: Tvær yrkingar
Tina K. Jakobsen: Sjúkt sinni søkir sálarfrið (yrking)
Katrin Reinert: Tvær yrkingar
Annika Skaalum: Opin stjørna (stuttsøga)
Bertolt Brecht: Brúksseðilin (yrking)
Finn Iunker: Summar í Føroyum (stuttsøga)

robotstxt: allowed

filter: keep


text:
Summarferia í Danmark juli 2016 4
Vit eru farin ein túr til Hals
Nokso hugnaligt í Hals
Her eru vit til Fótbóltsgolf
- bara heilt stuttligt :)
Hettar fara vit at gera aftur
Grilling :)
Biltúr til Frederikshavn
Hesir eru rævuliga ringir at ganga framvið :)
Blokhus er also mega hugnaligur lítil býur :)
Camping Blokhus, her hava vit eina fer campa, bara einar 5 min at ganga oman
til Blokhus
Gudmundur hevur brúk fyri einum teldusnidlingi :)
So hava vit útvatnað, pakkað og fryst saltfiskin til Anju
Hettar er í Hou
Strondin í Hou, ella ein av teimum
Leo´s Legeland er eitt most :)
Týsdagur 19/7 eri eg eftir Mary-Ann í Aalborg Togstation
Frokost
Hesir báðir liggja í Hals, Isbjørn og Danbjørn
Fleiri av hesum fiskahúsunum hava hongt skrubbir upp at turka :)
Krudthuset
Stórar kúlir
Vit grillaðu tá Mary-Ann var her, men gloymdu at taka myndir :)
5. Partur >>>>>


text:
Nýggi stjórin í Íverksetarahúsinum er Sigrun Jónsveinsdóttir, sum tók við starvinum 15. oktobur. Sigrun er 37 ára gomul og hevur eina viðkomandi og spennandi útbúgving, sum fer at gagna føroyskari íverksetan og íverksetarum. Hon er útbúgvin Cand.Soc. in Management of Creative Business Processes. Hon er eisini útbúgvin Marknaðarførsluøkonom, sum er ein góður førleiki, tá tað… Les meira »
TØRVAR TÆR FÍGGING?
Tørvar tær fígging til tína fyritøku? Ella til títt hugskot? Kom so til kunningarfund í Íverksetarahúsinum týsdagin 23. oktobur frá kl.16:00 – 17:30! Á fundinum fara Anna Margrét og Björg frá tí Íslensku ráðgevarafyritøkuni Evris at presentera tænastunar hjá Inspiralia, ein av førandi ráðgevarafyritøkunum innan fíggjargrunnar. Meldi tykkum til her👇 https://www.eventbrite.com/e/eu-usa-fonde-international-markedslancering-05-25-millioner-tickets-50859564326 Eisini verður møguleiki at… Les meira »
VINNARIN AV FT GAME JAM 2018, GJØRDIST BÓLKURIN DÉJA VU!
Tey 5 í bólkinum eru; Harald í Kalvalið, Jógvan í Garði, Karsten T. Petersen, Birgir Matras Simonsen og Lív Eyðunsdóttir Drewsen (væntar á myndini) Í vikuskiftinum savnaðust spælsmiðir á Føroya Tele at framleiða telduspøl. Aftur í ár hava Íverksetarahúsið og Føroya Tele tikið stig til at skapa neyðugu umstøðurnar til at gera kappingarfør telduspøl í Føroyum,… Les meira »
FT Game Jam 2018 í nýggjum sniði
Luttøka á heimsins størstu ráðstevnu fyri spælmenning, Game Developers Conference í San Francisco, stendur upp á spæl, tá tiltakið FT GameJam 2018 fer av bakkastokki 28. september. Í døgunum 28.-30. september verður FT GameJam 2018, og hesa ferð verður tiltakið bæði størri, betri og stuttligari enn undanfarin ár. Tiltakið verður í nýggjum sniði, karmar verða… Les meira »
Íverksetarahúsið søkir nú eftir nýggjum stjóra
Stjórin seinastu 3 árini Bjartur Nolsøe, hevur boðað nevndini frá at hann ynskir at royna nýggjar avbjóðingar og tí gevst sum stjóri. Bjartur byrjaði í starvinum í 2015 og kom tá úr einum starvi sum vinnukundaráðgevi í Bank Nordik, og áðrenn tað sum økisstjóri hjá Bank Nordik í Grønlandi. Hann verður tó sitandi í starvinum… Les meira »
FT GameJam 2018: Vinnarin vinnur ferð til San Francisco
Luttøka á heimsins størstu ráðstevnu fyri spælmenning, Game Developers Conference í San Francisco, stendur upp á spæl, tá tiltakið FT GameJam 2018 fer av bakkastokki 28. september. Í døgunum 28.-30. september verður FT GameJam 2018, og hesa ferð verður tiltakið bæði størri, betri og stuttligari enn undanfarin ár. Tiltakið verður í nýggjum sniði, karmar verða… Les meira »
FT GameJam 2018: Ókeypis verkstova við Lindu Randazzo frá House on Fire
Mikudagin 29. august letur tilmeldingin til árliga tiltakið FT GameJam 2018 upp. Ætlar tú at luttaka, so ræður um at bera seg skjótt at og boða frá luttøku. Fyrstu 25 luttakararnir, sum melda seg til tiltakið, sleppa á eina ókeypis hands-on verkstovu við Lindu Randazzo, sum saman við Una Dahl er stovnari av House on… Les meira »
FT GameJam 2018 í nýggjum sniði
Árliga tiltakið FT GameJam verður bæði størri, betri og stuttligari í mun til undanfarin ár, tá tað fer av bakkastokki 28. september í ár. Endamálið er at kveikja áhugan fyri telduspælmenning, og í ár er visjónin at fáa eitt gjøgnumbrot á risastóra alheimsmarknaðinum. Tað verður lagt upp til eitt brak av einum tiltaki, sum… Les meira »
Íverksetarahúsið í summarfrí í juli.
Íverksetarahúsið er í summarfrí frá mánadegnum 2. juli til og við týsdagin 31. juli 2018. Vit ynskja øllum okkara viðskiftafólkum og samstarvspartnarum eitt gott summar! Síggjast aftur í august.
Hvør skal umboða Føroyar í Creative Business Cup?
Nú sleppa føroyskir íverksetarar aftur at royna seg. Hósdagin 23. august verður nýggja Kongshøll í Sjóvinnuhúsinum karmur um kappingina Creative Business Cup Føroyar, ið er ein kapping millum føroyskar íverksetarar. Vinnarin umboðar Føroyar í altjóða Creative Business Cup kappingini, ið verður í Keypmannahavn í november. Creative Business Cup er ein altjóða íverksetarakapping har kappast verður… Les meira »


text:
12.2.10
Várharrasa farvelada
Úr gráum og í purpur í Suðurstreymi í hesum døgum (Myndir: Birgir Kruse)
Sum dagarnir ganga, billi eg mær inn at eg skilji Steffan Danielsen. Betur og betur. Hvønn morgun síggi eg Nólsoynna og skiftandi litspælið. Hansara heimpall og heimliga himmal. Hesar báðar fyrstu mánaðirnar í nýggja árinum hevur litspælið kring Nólsoynna verið hugtakandi. Óbeskriviliga hugtakandi. Og ikki minni skiftandi. Og seinrapartar er gráur himmal yvir Norðradali, við Trøllhøvda í havsbrúnni, har blýggj úr havi og himni møtast. Vatnlitakassi hins almáttuga. Nei, eg sigi heldur Várharrasa farvelada. Vit liva mitt í henni. Farveladuni. Hon dregur upp og hon dregur niður. Perpetuum mobile.


text:
Sólarmegin er vársól í Nyhavn í dag. Púra tátt. Tænarin á einum barr&tapas-veitingarstaði niðast í gøtuni hevur sett seg út fyri dyr at njóta bráðkomna hitan, nú kuldin hevur ligið so leingi. Hinumegin steðga ferðafólkini í hvørjum sólarglotta at taka myndir av eyðkendu húsafasadununum í Keypmannahavn.
Kalt er í middagsskugganum, men útsýnið yvir brotna ísin er gott. Kanska tað besta og mest eyðkenda í øllum Danmark, ert tú ferðafólk úr fjarskotnum londum, sum fyrstu ferð vitjar í hesum ævintýralandi við gomlum durum, ið vitna um eitt siglandi fólk og enn megna at bera ævintyranøvn sum Fyrtøjet og Havfruen.
Væleydnaða konseptið Papirøen verður rivið niður, tí nú skal nýtt byggjast á hesum staði. Soleiðis má alt víkja fyri býarmenning, har peningarenslið heldur enn menniskjað er í miðdeplinum. Men vón er enn. Reffen er nýggja staðið, sum letur upp einar tríggjar kilometrar ella so longur úti á Refshaleøen.
Eftir gongubrúnni fram við Nýggja Sjónleikarhúsinum sæst Operahúsið innrammað av farstøðini, har eingin bátur fer um sundið í dag.
Innan vit fara yvir um sundið, ið summi siga er ein kanal, støkka vit inn á eina av góðu matstovunum, ið borðreiða við tí, sum eisini skilir tjóðina - ábit, frokost, miðmála, lunsj, ella døgurða. Á rokningini stendur frokost seldur á middegi.
Uttanfyri matstovuna, sum er á sólsíðuni, hevur Álvur úr Skopun lagt seg á hina síðuna. Nú liggur hann við bagborðssíðu móti bryggjuni, við stevninum omaneftir. Fyrr hevur hann ligið niðaneftir. Uttaná liggur ein bátur við grindahvali sum eyðkenni á bógnum fremst fyri.
Í vársólini ber eisini til at hava matpakka við og máta leiðina frá Álvi úr Skopun til reyða fýrbátin úr Gedser. Frá Skopun til Gedser.
Eins og í suðurlondum er brúgvin um sundið, Nyhavnsbroen, avtaglað við heingilásum, ið pør hava læst, skrivað navn og dag á, og síðan blakað lykilin í havið. Eitt ferðamál sum Ponte Vecchio í Firenze. Á niðaru myndini síggjast japanskar kvinnur posera uppá skift.
Sum tú gongur runt kanalina varnast tú, at bundnu bátarnir tykjast vera lagdir eftir liti, sum var tað ein ferðafólkagimmick. Reyðir ovast, síðan brúnir og bláiir.
Gangandi á skuggasíðuni í Nyhavn, raka fyrstu sólstrálur eina reyðpolitiska og gulprikkuta valplakat um at stuðla Lista E. Tað geri eg fegin, í hvussu er heima.
Ný byrjar eitt bryggjusshow, sum eg ikki havi sæð áður. Reyð ljós og ýl fara í gongd og vaktarfólk gera okkum varug við, at nú kann hvørki gangast ella súkklast um brúnna.
Brúgvin fer ikki upp, men sundur. Sum eitt arkitektoniskt meistaraverk úr Star Wars glíður hon til viks, fer inn í hvør sín bryggjupart og gevur pláss fyri siglandi førum eina evarska lítla løtu eftir ávísum klokkutíðum.
Báðumegin hava fólk fotograferað stóru brúgvaopningina, men her kom eingin fullriggari úr einum H.C.Andersen ævintýri. Einki annað enn flati kanalbáturin við sama rithøvundanavninum, ið er best kenda danska vørumerki í Kina. - Hann hevði sloppið undir brúnna undir øllum umstøðum, sigur vakturin um bátin.
Hiðani sæst út í kalda sundið við Nýggja Sjónleikarhúsinum og parkeringsplássinum um hornið til vinstru og Operahúsinum og restini av Pappírsoynni til høgru.
So ganga vit niðan úr Nyhavn, framvið fronsku sendistovuni, har minnisdregilin við Heindriki prinsi, sála, hongur um alla framsíðuna. Meðan Huawei búmerkið sæst ovast og best yvir Kongsins Nýggja torgi, kann ein ikki annað enn undrast yvir tað mannminkandi umrøðu, sum Ekstrablaðið og danska pressan yvirhøvur hevur staðið fyri, meðan hann livdi, og so tað leflandi skammrós, ið sama vendikápupressa nú førir fram. Ein góð ímynd av sama miðlatrúfesti, sum er í sanginum um Kalla Petersen, har vit syngja: "Hun var falsk, hun var som høstens kolde vind."
Vit ganga framvið lesistovuni hjá Christian Science, har tey minna á, at Gudsnavnið er í fleirtali, eins og George Harrison syngur um í mínum yndissangi Awaiting on you all, sum tú kanska spæla her á blogginum til høgru. Men lærda lesistovan avmarkar Gudsnøvnini til sjey.
Vit ganga til næstu dyr, og bíleggja pláss til føðingardagsdøgurða í kvøld á Den Lille Fede. Hóast navnið er hitt sama sum á tiltikna rockfestivalinum í Nibe í juli, er hetta ein matstova í miðbýnum í Keypmannahavn, sum eg vil viðmæla øllum at vitja, antin tað er fimm- ella sjeyrættað matskrá við vatni ella víni. Ístaðin fyri at leggja allar kvøldmyndirnar her, so vil eg avmarkað meg til at siga, at Den Lille Fede er ein frálík matstova, har gott er at sita. Inngongd er gjøgnum Boltens Gård.
So er bara heimaferðardagurin eftir.
Umborð á Atlantsflogi eru tey farin at vísa tíðindi, spøl og filmar á netinum. Tað er bara at logga seg á og tendra telefonina ella iPaddin og seta smátalaran í oyrað. Eitt stuttligt orð, smátalari. Eins stuttligt og funkan at hyggja eftir Degi og Viku ella Manchester By The Sea, um tú keðir teg teir báðar flogtímarnar millum Vágar og Kastrup. Tað havi eg næstan ongantíð gjørt, tí flogternurnar eru so tænastusinnaðar, at her er einki eftir at ynskja. Men nú er høvið har - at hyggja eftir filmi á netinum. Og fleiri góðir filmar eru í væntu.
Heimkomin kann eg sum tað fyrsta tryggja mær, at Zarepta stendur enn, og at himmalin er bláur og einki helviti er at skoða. Í hvussu er ikki omanjarðar fyri okkara eygum.
Og hefta vit okkum við gastronomiskar upplvingar, sum eru í væntu, so eru húsini hjá Koks har Frammi við Gjónna enn sjónlig í nýfalna kavanum undir bláa himmalinum. Hvat er tað ikki lívsælt at koma heim!
Heima hevur Súsanna Sondum eina góða innleiðing til filmin í Filmsfelagnum, sum hevur heitið Ein frygtelig kvinde. Tað er fult hús í Havnar Bio og eini setningurin hjá Súsonnu fyri altjóða kvinnudagin ljóðar: "Tá tað rennur saman millum mann og kvinnu, vónar maðurin, at hon ongantíð fer at broytast - men tað ger hon - Kvinnan hinvegin vónar, at maðurin fer at taka seg fram - men tað ger hann ikki."


text:
Tróndur Arge 06.10.2018 (13:30)
Dómarafeilur: Viljormur Davidsen útvístur (Video)
Tað bleiv ein sannur marrudystur fyri Vejle BK og Viljorm Davidsen, tá teir vitjaðu í Sønderjyske í gjár. Føroyski landsliðsbakkurin bleiv útvístur eftir bara 18 minuttir í einum dysti, sum Sønderjyske vann 3-0.
Hendingin, sum Ekstrabalðið kallar fyri “kæmpe dommerfejl”, hendir aftaná 18 minuttir, tá ein spælari hjá Sønderjyske rennur framvið Viljormi Davidsen, og ætlar sær út í høgru við bóltinum. Sjónbandamyndirnar vísa greitt, at føroyski spælarin roynir at sleppa undan samanstoytinum, men at beinini renna saman.
Spælari er á veg vekk frá málinum, men í sínum bara triðja frísparki í allar Superliguni í ár, fær Viljormur Davidsen beinleiðis reytt kort. Frásøgumaðurin og viðmerkjari á TV3 Sport halda báðir, at talan er um gult kort. Fyrrverandi dómarin, Kenn L. Hansen, er eisini samdur, tá hann verður spurdur á Twitter, um hetta ikki er ársins feildómur.
- Eg eri ikki sikkur upp á, at hetta er ársins størsti dómarafeilur, men samdur – tað sær skeivt dømt út, sigur fyrrverandi dómarin, Kenn L. Hansen.
Ekstrablaðið kallar tað fyri eina risa dómaravillu, og heldur fyri, at tað er púra óskiljandi, at dómarin, Sandi Putros, gav føroyska spælaranum reytt kort. Viljormur Davidsen hevur spælt allar dystirnar hjá Vejle BK í hesum kappingarárinum, meðan nú er líkt til, at hann má sita uttanfyri – orsaka av eini risa dómaravillu.
Vejle BK er í løtuni á næstniðasta plássinum í Superliguni.
TRÝST á PÍLIN á MYNDINI, og síggj hendingina, og málini frá dystinum millum Sønderjyske og Vejle.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Orð og lag: Niclas Heri Jákupsson
Eg átti einaferð ein hund
sum flutti til Hvannasund
Tá eg so spurdi hví hann fór
so segði hann bara vov, vov, vov
Hann átti einaferð ein hund,
sum flutti norð til Hvannasund
Tá hann so spurdi hví hann fór
so segði hann bara vov, vov, vov
Vov vov vov, segði hann
Til Hvannasunds hann rann
Vov vov vov, segði hann
Til Hvannasunds hann rann
Eg átti einaferð ein frens,
sum rímdi til grannan Jens
Tá eg so spurdi hví hann fór
so segði hann bara mjav, mjav, mjav
Hann átti einaferð ein frens,
sum rímdi til grannan Jens
Tá hann so spurdi hví hann fór
so segði hann bara mjav, mjav, mjav
Mjav mjav mjav, segði hann
Og yvir til Jens hann rann
Mjav mjav mjav, segði hann
Og yvir til Jens hann rann
Eg átti einaferð eitt mæ,
sum fór til Seltræð
Tá eg so spurdi hví tað fór,
so segði tað bara mæ, mæ, mæ
Hann átti einaferð eitt mæ,
sum fór til Seltræð
Tá hann so spurdi hví tað fór,
so segði tað bara mæ, mæ, mæ
Mæ, mæ, mæ, segði tað
og fór til Selatræð
Mæ, mæ, mæ, segði tað
og fór til Selatræð


text:
Nýggjur lektari
Setrið hevur sett Ali Kashif Bashir sum lektara í kunningar- og samskiftistøkni
Ali Kashif Bashir er settur í starv á Náttúrvísindadeildini sum lektari í kunningar- og samskiftistøkni. Ali er úr Pakistan, og tók bachelorprógv í 2003 innan telduvísindi frá universitetinum í Lahore. Eftir tað fór hann til Suðurkorea, har tók masterprógv (2006) og ph.d.-prógv (2012).
Starvsøkið hansara á Setrinum verður gransking, undirvísing og vegleiðing innan KT-vísind. Millum tey granskingarevni, ið Ali fæst við, eru sokallað cloud technology, framtíðar internet, SDM/NFV og 5D.
Ali, sum byrjaði í starvinum hálvan apríl, hevur skrivað eina røð av greinum í viðurkendum tíðarritum, hevur staðið fyri ráðstevnum og havt fleiri høvuðsframløgur á ráðstevnum. Hann hevur frammanundan starvast í Suðurkorea og Japan.
Ali er virkin í fleiri felagsskapum innan sítt fakøki, eitt nú IEEE (Institute of Electrical and Electronics Engineers). Eitt nú er hann í serfrøðingabólkum innan tøkni og tøknipolitikk, og eisini limur í ritstjórnum í fleiri av útgávunum hjá IEEE.
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text: Danski Jacob Carstensen fekk nú leygardagin “LivredningsFondens Pris 2010”, fyri síni evni í tí tey kalla ‘kappingarlívbjarging’. Jacob vann sum kunnugt HM í 400 metra frísvimjing á stuttgeil í Gøteborg í 1997, men hevur nú í seinastuni lagt meira um til hesa fyri okkum føroyingar heldur ókendu grein, har lívbjargararnir kappast í “Baywatch”-líknandi kappingargreinum. Og tað gongur tað eisini bara væl hjá honum, við bronsu í “surf race” á EM í 2007, og bronsu í 200 metra forðasvimjing á HM í Berlin í 2008. Lesið her á svoem.dk


text:
Sævarangi (angaættin)
Normichthys operosus Parr, 1951
Stødd: Sævarangi verður upp í 16 cm.
Dýpi: Hann er á umleið 1000 metra dýpi.
Litur: Hann er dimmbrúnur.
Teinar: R 18-20; G 16-18; B 6-7;
Lýsing: Bulurin er høgur og nakað smalur aftur til gotið. Ryggfjøður er ein, og hon situr væl aftan fyri miðjuna á fiskinum. Gotfjøðurin situr eitt vet aftari og kemur aftur til tað smalasta á klingruni. Smáar búkfjaðrar sita beint aftan fyri miðjan fiskin, aftur móti gotfjøðurini. Uggafjaðrarnar eru smáar og sita nakað niðarlaga á ugganum. Ein lítil naddi, angi, er í skræðuni beint oman fyri uggafjøðurina. Sævarangi hevur stórt høvd, umleið ella minni enn 1/3 av standardlongdini. Kjafturin kemur ikki aftur um eygað. Hann hevur nakað spíska gron, hon er líka long sum eygnatvørmátið. 2-4 stór og fleiri smá hol eru inn í skræðuna uppi við nakkan, oman fyri kápuna. Strikan er bein.
Eyðkenni: Tættvaksni, lítli fiskurin, stóra høvdið, tann lítli angin yvir uggafjøðurini, holini í skræðuni oman fyri kápuna, og kjafturin kemur ikki aftur um eygað.
Týdningur: Sævarangi hevur ikki vinnuligan týdning.
da: Grubet skulderlysfisk, en: Multipore searsid, ís: Sæangi.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Glitfiskar Argentiniformes
Hesin hópurin hevur 6 ættir, 57 slektir og 202 sløg.
Av teimum eru við Føroyar 4 ættir, ið hava 9 slektir og 12 sløg:
Fiskasløgini í hesum hópinum eru tey flestu smá, onkur stór inn ímillum, summi nakað bulmikil og onnur long og kløn. Flestu hava stutta gron og lítlan kjaft. Nøkur hava fitifjøður, onnur ikki.
Litirnir á glitfiskunum eru mest blankir, silvurlittir, gulllittir, brúnir ella svartir. Nakrir hava ljósgøgn. Ein ávísur súrligur luktur gongur at flestum teirra.
Nakrir eru lutvíst í feskum vatni, annars um øll høv.


text:
Sverri Egholm
06.05.2017 - 12:46
Ítróttur > Ítróttur > Fótbóltur
Tað kundi verið nógv meira, um fraklendingar løgdu í, men úrslitið gjørdist 7-0.
Talan er um dystin millum U17 landsliðini hjá Fraklandi og Føroyar í EM-endaspælinum í Kroatia.
Frakland var í serflokki og longu tá ein minuttir var leiktur, lløgdu teir seg á odda 1-0. Støðan í steðginum var 5-0.
Í seinna hálvleiki vóru fraklendingar ikki líka grammir, og tað komu bara tvey mál í seinna.
Í fyrsta dystinum í hesum endaspælinum taptu vit 2-0 móti Skotlandi. Týsdagin spælir føroyska U17 landsliðið aftur og hesaferð móti Ungarn.
Frakland - Føroyar (7-0)
1' Amine Gouiri 1-0
4' Maxence Caqueret 2-0
10' Amine Gouiri 3-0
15' Mathis Picouleau 4-0
33' Amine Gouiri 5-0
46' Maxence Caqueret 6-0
54' Yacine Adli 7-0


text:
Orð: Andreas Andreassen (umyrktur úr donskum eftir Jeppe Aakjær)
Lag: Carl Nielsen
1. Eg byrðina beri við brosi,
við songi eg knógvi mítt ok.
Eg errist upp fyri hvørt nosið,
eg firrist ei storm og strok.
2. Meg tyngir ei tunga byrðin,
meg nívir ei sleip og slit,
eg eri sum villini hirðin,
ið fylgini beinir á bit.
3. Fer mjørkafleyr eftir korni
á gróðrarbúnari jørð,
og sólin rísur á morgni
ímillum tindar og skørð.
4. Hoyr keldurnar ringla í giljum,
hoyr hamranna dvørgamál,
hoyr alt, sum tutlar í hyljum,
hoyr gróður um vøll og vál.
5. Tú sært gjøgnum fjallaskarðið
í fjarleika blánandi skor.
At mjørkaflókum eg stari,
men finni ei loysunarorð.
6. Hví lemur tú teg av øði,
so leingi sum luftin er blá?
Mítt hjarta titar av frøi,
bert døggin nemur eitt strá.


text:
Nýhugsan og grøna kósin vunnu SEV virðisløn
Avbyrgda elskipanin í Føroyum er í sjálvum sær ein stór avbjóðing, tá talan er um at fáa so nógva grøna orku til vega sum gjørligt.
Henda sannroynd og grøna kósin hjá SEV, ið hevur til endamáls, at øll elorka á landi skal stava frá varandi orkukeldum í 2030, høvdu við sær, at SEV vann náttúru- og umhvørvisvirðislønina hjá Norðurlandaráðnum 2015, tí málið kann bert røkkast við nýhugsan og menning.
Grøna kósin hjá SEV, vindmyllulundin í Húsahaga við nýggju battarískipanin og nýggjar stýrisskipanir eru ítøkilig dømi um nýhugsan á elorkuøkinum í Føroyum.
Í innslagnum greiðir m.a. Rókur Tummasarson, limur í dómsnevndini hjá Norðurlandaráðnum, frá orsøkini til, at SEV vann norðurlendsku virðislønina.
Aftur


text:
Leygardagin er 15. umfar á skránni í 1. Deild, har B68 vitjar Skála, sum stríðist fyri at sleppa undan niðurflyting. Seinasta umfar gekk tað eisini væl hjá Skála, sum vann ein greiðan 5-2 sigur á NSÍ. Undan dystinum er eisini ilt at meta um hvat Skála kemur við, tí Skála hevur leikt í Betrideildini í kvøld, og kunnu tí allir eykaleikararnir leika við ímóti B68. Tí kann man eisini rokna við einum sera torførum dysti hjá B68, sum einans hevur fingið 4 stig í 6 dystum á útivølli í ár.
Eftir at B68 bara hevði fingið eitt stig í trimum umførum á útivølli, gekk frægari seinast, har B68 vann 2-1 á HB á Svangaskarði. Vónandi gongur tað eisini gott ímorgin, har B68 eisini skal til at fáa góð úrslit á útivølli. B68 liðið hevur eisini verið hart rakt av skaðum í ár, men sum vit hava sæð tað, koma menn í mans stað. Fitt av ungum og evnaríkum leikarum hava eisini fingið nógva spælitíð í ár, og tað er eisini gleðiligt, og umráðandi at man vísir teimum álit og tað sama hevur tolsemi yvirfyri teimum.
Tað verður altso leygardagin kl. 15.00, at dysturin á Skála verður bríkslaður í gongd, og vónandi møta B68 fjepparar fjølmentir til dystin at heppa á B68.
Koyr á B68.


text:
Danjal av Rana 12.02.2018 (15:33)
Føroyskar byrgingar skulu verja kommunurnar
Fyri átta mánaðum síðani flutti Allan Sørensen úr Danmark til Føroya. Nú hevur hann selt sínar fyrstu byrgingar til føroyskar kommunur.
Niðri í Vágsbotni hevur ein brandbilur fylt vatn í eina reyða presending. Tað er danin, Allan Sørensen, sum hevur ment eina byrging móti vatnflóð.
Tað eru 10 metrar langar presendingar, seymaðar í ein trýkant, sum skulu fyllast við vatni.
- So kunnu tær leggjast út fyri at forða yvirflóð, til dømis her niðri í Vágsbotni, sigur hann.
Hugskotið og fyritøkan eru føroysk og hann hevur eisini søkt um patent upp á byrgingina her í Føroyum. Tí kvíðir hann ikki fyri at marknaðarføra vøruna sum føroyska. Sjálv byrgingin verður tó gjørd í Esbjerg.
Allan Sørensen vitjaði fyrstu ferð í Føroyum fyri trimum árum síðani.
- Eg havi líka síðani eg var ungur drongur droymt um at vitja Føroyar og tá eg kom higar, var eg sannførdur um, at her skuldi eg ein dag flyta. Eg endaði úti í Nólsoy og fall fullkomiliga fyri bygdini. Tí var ongantíð nakar ivi, tá eg flutti higar, hvar eg skuldi búseta meg, sigur hann.
Hann sigur, at hann hevur merkt stóran áhuga fyri byrgingini, bæði í Føroyum og í útlandinum og tí vónar hann, at fyritøkan fer at klára seg væl.
- Eg havi ein dreym um at flyta framleiðsluna av byrgingunum úr Esbjerg út til Nólsoyar, men fyrst má eg fáa selt nakrar fleiri byrgingar, sigur hann smílandi.
Høvr byrgingin er 10 metrar long við karðalási í endunum. Á hendan hátt kunnu tær setast saman í longd. Ventilar eru eisini í báðum endunum, sum slangur kunnu setast til, bæði til at fylla byringarnar og til at knýta tær saman.
- Tí er einki mark fyri, hvussu stór samlaða byrgingin kann verða. Hon kann bæði leggjast fram við eini á, sum floymir yvir, ella rundan um eitt hús ella annað, sum má verjast, sigur hann.
Allan Sørensen ætlar sær sum sagt at blíva búgvandi úti í Nólsoy, men tað sær svart út.
- Har er torført at finna nakað at búgva í. So um byrgingarnar gera meg ríkan, skal eg byggja ellisíbúðir har úti, sigur hann.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Mannagongdin fyri ratifikatión av CETA-fríhandilsavtaluni í ES er øðrvísi enn flestu aðrar fríhandilsavtalur. Hesuferð er valt at lata parlamentini í øllum limalondunum samtykkja avtaluna. Hóast ein slík mannagongd kann gera tilgongdina breiðari og meira kjølfesta í einstøku londunum, hevur hon eisini við sær vandan fyri, at eitt land kann blokera avtaluna. Tað er júst tað sum vandi nú er fyri at henda í Belgia. Í Brussel verður tað tó hildið vera lítið sannlíkt at ein lítil landspartur heilt kann forða fyri at avtalan kemur í gildi, men fyribils hevur tað so eydnast Vallonia at gera tilgongdina uppaftur meira fløkta enn hon var frammanundan.
Ein týðandi partur av CETA fríhandilsavtaluni var at taka burtur tollin á einari røð av vørubólkum. Fyri fiskavørur dettur tollurin burtur á umleið 96% av vørulinjunum, beinanvegin avtalan kemur í gildi, meðan skiftisskipanir verða gjørdar fyri írestandi 4% av fiskavørunum í upp til 7 ár. Eitt nú verður ein tollfrí kvota fyri frystan tosk galdandi í 7 ár eftir at avtalan kemur í gildin, og síðani er eingin tollur. Tá 7 ár eru farin, er ætlanin so, at allar fiskavørur kunnu handlast tollfrítt.
Canada hevur m.a. haft ein lutfalsliga høgan toll á fiskavørum so sum saltfisk, frystan makrel, laks og rækjur. Hesin tollur dettur burtur um og tá avtalan kemur í gildi.
Við nýggju CETA avtaluni fær Canada betri marknaðaratgongd til ES fyri sínar fiskavørur enn eitt nú Føroyar, Noreg og Ísland hava.


text:
Nýklakt yngul undan flatfiski livir uppi í sjónum og líkist vanligum fiski.
Men eftir eina tíð byrjar annað eygað at flyta seg yvir á hina síðuna, so bæði eyguni eru á somu síðu, og fiskurin fær sítt flata skap.
Yngulin fer nú at svimja á síðuni og fer niður á botn at vera.
Vinstra ella høgra?
Flatfiskur kann vera vinstravendur ella høgravendur. Á vinstravendum flatfiski vendir vinstra síða upp, og á høgravendum vendir høgra síða upp.
Vilt tú vita, um flatfiskur er vinstravendur ella høgravendur, kanst tú halda um sporlið við myrku síðuni móti tær. Vendir munnurin til høgru, er fiskurin høgravendur, og vendir hann til vinstru, er hann vinstravendur.


text:
Trivnaðarætlan 2018
Virðisgrundarlag okkara er:
ÁLIT, ÁBYRGD, ÁGRÝTNI og ÁVIRKAN
Í Skúlanum á Argjahamri miða vit ímóti:
· eini 0-hugsjón, tá talan er um happing
· at øll, næmingar og starvsfólk, skulu trívast og kenna seg væl
· at øll skulu kenna seg trygg og vird
· at øll skullu mennast fakliga og sosialt
Hugtøk
Ósemjur
· ósemja er tá talan er um ymisk sjónarmið millum tveir ella fleiri persónar
· ósemjurnar kunnu vera kropsligar ella í talu
Happing
· er tá onkur, ímóti vilja sínum, ferð eftir ferð í eitt ávíst tíðarskeið, er fyri ágangi frá einum ella fleiri persónum
· kann vera beinleiðis: skump, slag, herming, særandi orð
· kann vera óbeinleiðis: útihýsing
· kann vera á sosialum miðlum
· Ikki innkluderandi floksmentan/hugburður
Fyribyrging
Hetta gera vit, fyri at menna eina innkluderandi skúla- og floksmentan:
Skúlin hevur:
· ein trivnaðardag um árið
· AKT-átøk
· SSP-átøk
· foreldrafundir
· spælilið
· seturskúlar
· evnisviku
· Sangløtur
· AKT – toymið, SSP lærara, heilsufrøðing, skúlavegleiðara, serlærara og læraratoymið, ið arbeiða fyri trivnaði.
· Arbeiðsháttir so sum, CL, Stig fyri Stig og Lions Quest verða nýttir javnan í undirvísingini
· ICDP virkað verður fyri tí góða samskiftinum og sambandinum.
Flokkurin hevur:
· floksfundir
· næminga samrøður
· spælibólkar
· reglugerð fyri flokkin
·
Leiklutur næminganna er týdningarmikil, tí teir vita, um onkur ikki trívist.
Næmingar skulu tora at siga frá, um teir halda, at onkur ikki hevur tað gott.
Lærarar, foreldur og flokkurin skulu vera tilvitað um, hvussu næmingarnir trívast.
Vit vænta av foreldrunum at tey læra sítt barn at tosa við virðing um onnur – at siga frá á røttum staði, um onkur ikki trívist og stuðla skúlans arbeiði.
Varnast mistrivnað
Í einum skúlaflokki er altíð eitt ávíst samspæl ímillum in- og ekskluderandi støður.
Hvør sigur frá um mistrivnað: Næmingar, foreldur, lærari, leiðsla og onnur starvsfólk á skúlanum.
Tá vit varnast, at næmingur ikki trívist, skal flokstoymið hava boð um hetta. Neyðugt er, at toymið tekur hetta upp beinanvegin og viðgerð støðuna.
Um støðan er álvarslig, kunnu hesi hjálpa: AKT, SSP, leiðsla, lesivegleiðari, heilsufrøðingur.
Tá happing er staðfest
· Flokstoymið setur seg inn í málið, og tosar við viðkomandi partar
· Flokstoymið samskipar og samskiftir um trivanðarátøkini, sum skulu setast í verk
· Flokstoymið viðgerð støðuna gjøgnum "Parantesmetodina (tey 4 stigini)" ella reflekterandi toymisfundi.
· Um neyðugt, so verða leiðsla, AKT-toymið, SSP lærari ella heilsufrøðingur boðsend
· Foreldur verða kunnað um tiltøk í flokkinum ella kallað inn til samrøðu, um hetta er neyðugt
Hvussu tryggja vit okkum at happingin ikki endurtekur seg
· Læraratoymið tosar javnan um trivnað á fundum
· Toymið ger ætlanir og hevur tiltøk viðvikjandi trivnaði í flokkinum og eftirmetir
· Toymið arbeiðir áhaldandi við floksmentanini
Fyri at náa eini 0-hugsjón viðvíkjandi happing, eiga vit øll í flokkinum at ansa eftir hvørjum øðrum. Læra tolsemi og at vera saman:
· eingin skal happa
· eingin skal vera happaður
· øll skulu hava tað gott
· vit skulu tora at vera, so sum vit eru
· tola, at øll ikki eru eins
· tora at siga frá
Hvønn kunnu næmingar, starvsfólk og foreldur venda sær til við spurningum um, hvussu næmingar trívast sosialt.
· næmingar fara til vaksnan persón, teir hava álit á: t.d. foreldur, flokslærara
· starvsfólk fara fyrst til flokslærara/toymisleiðara
· foreldur fara fyrst til flokslæraran/toymisleiðara
LEIÐSLAN
Fyri at fremja trivna og læring, syrgir leiðslan fyri:
· saman við AKT fólkum, at uppgávurnar eru greiðar í mun til happing
· at allir lærarar eru skipaðir í toymi, ið mennir um trivnað og læring hjá næmingunum
· at í hvørjari deild er AKT fólk, sum virkar fyri trivnaði og stuðlar hesum
· at stuðla trivnaðartiltøkum
· at tryggja at fyribyrgjandi arbeiði verður raðfest, soleiðs mennast næmingar og starvsfólk
· saman við AKT og lærarum at eftirmeta trivnaðarætlanina.
Í gerandisdegnum skal leiðslan stuðla toyminum. Er mál av slíkum slagið, at bæði toymið og AKT hava roynt seg, kallar leiðslan avvarandi inn til tess at loysa málið.
Skúlin skal í mestan mun menna starvsfólk.
Skúlin hevur starvsfólk, ið kunnu geva lærarum, sum kenna seg at mangla vitan á økinum, ráð og vegleiðing.
Samstarv í skúlanum
Samstarvið millum skúla, frítíðarskúla og toymini verður raðfest.
Næmingaráðið:
Skal viðgera og góðkenna trivnarætlanina.
Skúlastýrið
Skúlastýrið..
· skal góðkenna trivnaðarætlanina
· virkar fyri, at foreldrini taka ábyrgd av trivnaðinum hjá barninum
· samstarvar við felags foreldraráðið
· er bindilið millum leiðslu og foreldraumboð


text:
Orð og lag: James Block
Týtt: Kajfinn Hammer
1. Guð er her, vil okkum signa,
geva okkum kraft og lív;
himmalin ber skýggj so tungar,
síðlaregn oss, Harri, send!
Niðurlag: Lat tað henda, Guð, vit biðja,
send oss náðistreymar Tú!
Síggj, vit bíða og vit biðja,
sýn oss Tína frelsu nú!
2. Guð er her, ja, greitt vit kenna,
her vit standa, halg er grund;
men vit leingjast eftir meira
av Tær, Guð, í hesi stund.
3. Guð er her! – Í trúgv vit hvíla,
hvør sín tørv nú her framber,
at Tú halgan eld mást tendra
í hvørt hjarta sum er her.
4. Harri, lat upp Himins slúsir,
Tú, sum longsul hjartans sær,
so at signing Tín má streyma,
eins og regn alt vætað fær!


text:
Innbjóðing til Eystanstevnu 2018
Góðu kappróðrarfólk,
Vælkomin til Runavíkar á Eystanstevnu 2018, sum verður hildin leygardagin 16.juni 2018.
Viðlagt eru skjøl, sum vísa, hvussu vit hava skipað kappróðrarøkið.
Í mun til undanfarin ár, hava vit flutt kappróðrarøkið nakað norðureftir, men tilkoyringin er tann sama sum áður, bert skal man snara norður eftir bryggjukantinum frá havnarskrivstovuni. Har hava vit skipað parkering til áskoðarar, og longri norðuri sjálvt kappróðrarøkið.
Málið er á teirri nýggju bryggjuni, og alt viðvíkjandi kappróðrinum verður innanfyri 100m frá málinum, tvs bátapláss, nummur, dráttur og pláss at skifta manningar.
Tó hava vit hildið fast við at bjóða tykkum kappróðrarfólkum mat og toilet í hølunum hjá Faroe Origin, sum er sunnanvert havnarskrivstovuna.
Vit eru sera spent at royna nýggja kappróðrarøkið, og bjóða tykkum vælkomin til tað, sum vit vóna fer at roynast kappróðrinum og tykkum ítróttarfólkum at frama.
Við ítróttarkvøðu
Kappróðrarfelagið NS


text:
Jens Chr. Djurhuus, Sjóvarbóndin kallaður, av tí at hann var bóndi við Sjógv í Kollafirði, varð føddur inni á Nesi í 1773.
Sagt verður frá — prógv er tó einki — at hann gekk í latínskúla í Havn. Annars vita vit merkiliga lítið um henda mann, men vit kunnu siga, at hann hevur havt stóran áhuga fyri gomlum nørrønum søgum, tí úr hesum hevur hann yrkt flestu av kvæðum sínum. Sjóvarbóndin er kendasti kvæðayrkjari okkara, men hann hevur eisini yrkt tættir.
Sjóvarbóndin doyði í 1853.
BOKMENTAVERK:
Sum nevnt var Sjóvarbóndin fyrst og fremst kvæðayrkjari, og nú viðgera vit fyrst tey trý kvæðini »Ormurin langi« — yrktur eftir »Heimskringlu«, »Sigmundar kvæði« og »Leivs kvæði« — bæði yrkt eftir »Føroyingasøgu«. At enda taka vit táttin »Leirvíks Páll«.
Ormurin Langi:
Kvæðið man vera yrkt onkuntíð um leið 1810 burtur úr Heimskringlu. Sagt verður frá ferðini hjá norska konginum Ólavi Trygvason við stóra og prýðiliga víkingaskipinum »Orminum Langa«. Hann kemur í bardaga við teir tríggjar, danakong, sviakong og norðmannin Eirik jall; lítið nyttar teimum báðum fyrrnevndu at herja á, men sum tikið verður til: »snarpur verður hildarleikur/ tá norðmenn mót norskum stríða. »Tá tað berst saman millum teir báðar Olav og Eirik, verður bardagin øgiligur: »høvur og kroppar í havið tumla,/ øgiligt var at síggja«, mannfallið er stórt, og at enda má Ólavur leggja monnum sínum hesi ráð.
»Leypið í havið, mínir menn,/ her verður ei góður endi«.
Hann kastar seg sjálvur fyri borð og druknar. Eirikur jallur »tók tá »Ormin langa«,/ eingin annar kundi« og stýrir honum longur fram á leið.
Hetta kvæðið man vera eitt hitt best umtókta og mest kvødna av øllum føroyskum kvæðum.
Sigmundar kvæði:
Hetta er kvæðið, sum byrjar við hesum ørindi:
»Í Føroyum har búgva høvdingar tveir/ Tróndur og Sigmundur eita teir«.
Og um hesar báðar høvdingar og menn teirra snýr kvæðið seg. Tróndur siglir á nátt suður til Skúvoyar, brýtur dyr hjá Sigmundi og setir eld á.
Sigmundur flýggjar saman við sínum góðu og trúgvu vinmonnum, Einari og Tóra norður á oynna. Tróndur heldur aftaná. Eftir stuttan samanbrest noyðast teir tríggir vinmenninir at kasta seg í havið og leggja á Suðuroyarfjørð at svimja. Leiðin gongur móti Sandvík.
Einar og Tórir leggjast fyri og drukna, hóast Sigmundur veitir teimum ta hjálp, hann kann. Sjálvur vinnur hann upp land, men verður dripin har í taranum av Torgrími Illa og sonum hansara.
Leivs kvæði:
Hetta kvæðið er eins og hitt undanfarna yrkt við tilfari úr Føroyingasøgu sum grundarlagi.
Eftir deyða Sigmundar fer Leivur Øssursson, fostursonur Tróndar, biðlaferð suður til Skúvoyar at biðja um Tóru Sigmundsdóttir. Tóra leggur tær treytir á, at um hann vil fáa hana til konu, so skal hann fyrst svørja, at hann ikki var við uppi í ráðagerðini móti Sigmundi, síðani skal hann nevna banamann Sigmundar og at enda hevna deyða Sigmundar.
Alt fyri eitt sum Tróndur í Gøtu fær at vita treytirnar, biður hann Leiv taka hetta sinniliga, hetta skal hann — Tróndur — skipa fyri. Hann ger so ferð suður til Sandvíkar at vitja banamann Sigmundar, Torgrím Illa. Hann fær góða móttøku.
Tá menn eru sessaðir í høllini, letur Tróndur kynda eld á eldstaðin, og so manar hann teir tríggjar fram: Einar og Tórir koma inn, og sjógvurin drívur av teimum — teir báðir vóru druknaðir, men tá Sigmundur kemur inn og ber høvur undir hond, tá tykist prógvað, at hann er hálshøgdur, og Tróndur sigur, at Torgrímur er drápsmaðurin. Hesin verður so tikin, og saman við sonum sínum verður hann tikin av døgum — hongdur í gálgatræ.
Leivur siglir eftir hetta til Skúvoyar og fær har ja-orð frá Tóru Sigmundsdóttir, og tey giftast.
Leirvíks Páll:
Hesin táttur er yrktur eftir eini gamlari søgn. Páll, ein løgin stavnur úr Leirvík, ger ferð til Velbastaðar at vitja Ellind, sum hann einaferð hevur arbeitt hjá. Á ferðini — leiðin gongur um Gøtu, Glyvrar, Strendur, Hvítanes og Havn — ger hann sær til góðar av tí frálíka mati, honum verður boðin.
Í Havn fer hann inn í kongliga handilin við nøkrum vørum at avreiða og skal keypa okkurt við sær aftur, men tað vísir seg, at handilin ikki hevur sjálvt tær vanligastu vørurnar.
Páll heldur síni ferð til Velbastaðar, har hann verður væl fagnaður av Ellindi á Steinum, men ringur verður endin: Ein dagin, teir standa í arbeiði, koma teir upp at berjast. Ellindur verður við undirlutan og missir lív.
Umfarmt at vera ein skemtilig frásøgn hevur hesin táttur eisini stórt virði sum siðsøguligt tilfar: Tú fært at vita um klædnabúna føroyinga, ferðingamøguleikarnar við síni skjútsskipan og tey vánaligu handilsviðurskiftini.
Úr: Árni Dahl: Bókmentasøga I-III. Fannir. 1980-83.


text:
Norðurlendskt masterskeið
Nú í tvær vikur er Náttúruvísindadeildin karmur um eitt masterskeið um vistfrøðina í Norðuratlantshavi og Norðurhøvum við serligum atliti til ávirkan av veðurlagsbroytingum
Skeiðið er partur av Norðurlendsku MARECLIM-masterútbúgvingini, ið unversitetini í Bergen, Århus, Íslandi, og Føroyum bjóða út í felag. MARECLIM er ein styttin av heitinum "The Joint Nordic Master Programme in Marine Ecosystems and Climate".
MARECLIM masterútbúgvingin
Útbúgvingin var fyrstu ferð boðin út í 2009, og er eitt altjóða lestrartilboð til tey, ið hava eina bachelor útbúgving í lívfrøði ella fysiskari havfrøði við førleika og áhuga at loysa tvørfakligar havfrøðiligar uppgávur. Holdið, sum næstu vikurnar er í Nóatúni, er annað holdið, ið eru í holtur við hesa útbúgvingina. Fyrsti parturin av útbúgvingini er á Geofysisk Institutt á Universitetinum í Bergen. Í vár hava hesi lesandi verið á skeiðum í Århus og í Reykjavík.
Umframt hesi skeiðini, so skulu tey lesandi taka onnur skeið á einum ella fleiri av teimum luttakandi universitetunum. Útbúgvingin endar við, at tey skulu skriva eina ritgerð, sum tey hava eitt heilt ár at arbeiða við. Undir ritgerðaarbeiðinum hava tey lesandi minst tveir leiðbeinarar, sum hava hvør sína høvuðsgrein, t.v.s. ein lívfrøðingur og ein fysiskur havfrøðingur. Um møguligt skulu leiðbeinaranir verða frá tveimum ymsum universitetum. Hetta verður gjørt fyri at tryggja eina tvørfakliga ráðgeving, og fyri at geva teimum lesandi ein áhugaverdan leiklut í einum virknum norðurlendskum netverki innan altjóða gransking.
Tvørfakligt samstarv
Broytingar í veðurlagnum, økt dálking og vaksandi gagnnýtsla av tilfanginum í havinum reisa eina rúgvu av tvørfakligum spurningum. Áleikandi makrelspurningurin í Norðurhøvum er bert ein av teimum. Oljuvinna, sjóvarfalsorka, havvindmylluparkir og broytingar í øðrum fiskastovnum eru aðrir áleikandi spurningar. Fyri at loysa fleiri av hesum spurningunum, er neyðugt við fólkum við hollum kunnleika innan fleiri fakøkir, sum higartil ikki hava verið vanlig at samantvinna í útbúgvingarhøpi. Í MARECLIM-útbúgvingini verður kunnleiki innan havfrøði og havlívfrøði samantvinnaður við høvuðsdenti á okkara havleiðir, sum er útvegaður av fremstu havgranskingstovnunum í økinum.
Altjóða skeið til altjóða lesandi
Á skeiðinum í ár eru 8 luttakarar úr Íslandi, Spaniu, Danmark, Noregi og úr Føroyum. Í heyst er eitt nýtt hold byrja í Bergen, sum koma hendavegin um eitt ár. Luttakaranir á tí holdinum eru úr Canada, Ruslandi, Týsklandi, Danmark og Noregi.
Umframt MARECLIM-lesandi, so fylgja eisini PhD-lesandi úr Føroyum og Íslandi skeiðinum, og onkur tekur hetta skeiðið sum part av masterútbúgving í havlívfrøði við Universitetið í Keypmannahavn.
Høvuðsábyrgdina av skeiðinum hevur Bogi Hansen, havfrøðingur á Havstovuni og adjungeraður professari á Fróðskaparsetrinum. Hinir undirvísaranir eru Hjálmar Hátún, Karin Margretha H. Larsen, Petur Steingrund, Høgni H. Debes og Eilif Gaard, ið øll starvast á Havstovuni og eru adjungeraðir lektarar á Náttúruvísindadeildini, Steingrimur Jónsson, sum starvast á Íslensku Havstovuni og Universitetinum á Akureyri, Corinna Schrum, professari í havfrøði á Universitetinum í Bergen og Knud Simonsen, lektari, á Fróðskaparsetrinum.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Vinnufíggindaligur politikkur frá samgonguni
Mánakvøldið 26. mars bjóðar Eysturoyar Fólkafloksfelag til almennan fund í Løkshøll undir yvirskriftini “Nokk er nokk”.
Sambært lokalfelagnum hjá Fólkaflokkinum eru eitt ótal av avgjøldum løgd á vinnuna seinastu tíðina.
- Sitandi samgonga hevur lagt eitt ótal av gjøldum á vinnuna. Millum gjøldini, sum samgongan hevur lagt á vinnuna, eru bensin- og dieselavgjaldið á akfør, avgjaldið á smyrjiolju, vektgjaldið á akfør hækkar, heilsutrygdargjaldið, tinglýsingaravgjaldið, umhvørvisavgjald og kringvarpsgjald, sigur Eysturoyar Fólkafloksfelag.
- Ætlanin nú er at hækka gjaldið til Samhaldsfasta einaferð enn. Talan er um fleiri hundrað milliónir krónur hvørt ár. Harumframt eru fleiri hundrað milliónir í gjøldum lagdar á fiski- og alivinnuna. Hetta er ein vinnufíggindaligur politikkur, sum kemur at kosta vælferð í framtíðini, sigur felagið.
Fundurin byrjar klokkan 20. Jørgen Niclasen, formaður Fólkafloksins, Símun Hammer frá Eysturoyar Vinnulívsfelag, Jógvan á Lakjuni og Joen Magnus Rasmussen, løgtingsmenn luttaka.